
PALAESTRA LATINA 

LITTERARUM LATINARUM COMMENTARII 
A SOCIIS CLARETIANIS EDITI 

ANN. XXXIX (Fasc. I) — N. 205 M. MARTIO A. MCMLXIX 


DE VERA HOMINUM POPULORUMQUE 

LIBtRTATE 


Fari possit quae sentiat (Hor. Epist. 1, 4, 9). 


Hac nostra, qua vivimus, aetate, quando ubique vox «libertas» 
tam crebris sermonibus usurpatur omnibusque in ore semper est, 
dissentaneum non erit, ea, quae hac de re partim scriptis auctorum 
legendis adnotaveram, partim ipse cogitando animadverterem, in 
hoc veluti fasciculo collecta tradere. Idque vel maxime cum dudum 
sacra Vaticana Synodus de tuenda conscientiae hominis libertate, 
omnibus paene consentientibus, tam praeclare egerit, et solemni Pa¬ 
trum decreto sanciverit. 

Legentes autem initio jam monitos velim nos hic non agere de 
nimia illa libertate —vel potius dixeris licentiam—, quae jus fasque 
omne prorsus usque labefactavit, immo sustulit omnino, quamque 
vel ipsi veteres explodere conabantur, sed de vera et germana illa 
libertate, dulcissima quidem, non infesta, quae homines a cupidita 
tibus animi ac perturbationibus liberos facit, atque adeo tum viros 
tum civitates bene moratas decet. 

Enimvero, cum philosophia tria bonorum genera statuat, hones¬ 
tum videlicet, utile ac jucundum, haec tria in libertatem cadere vi¬ 
dentur, quatenus nihil libertate honestius, nihil utilius, nihil jucun¬ 
dius concipi possit. Haec plane rudissimo cuique in prospectu sunt. 

LIBERTATIS NOMEN UNDE 


Libertas ducunt quidam a liber et exinde a libet, quia liberi, quod 
libet, facere possunt. Hinc Pers. 5, 83: «An quisquam est alius liber, 
nisi ducere vitam. Cui licet, ut voluit? licet, ut volo, vivere: non 
sim liberior Bruto?» 

Generatim liber est qui nullius habito respectu, quod sentit, dicit 
et facit; item expeditus, solutus, nulla re impeditus. Libertas autem 
est naturalis facultas faciendi quidlibet, vel quod cuique facere libet, 
nisi quod vi aut jure facere prohibeatur. Homo quippe liber dicitur 
is, qui seipso contentus est, et ex se pendet, non ex alterius arbi¬ 
tratu et imperio. «An ille mihi liber, inquit Cicero, cui mulier im¬ 
perat, cui leges imponit, praescribit, jubet, vetat? ( Parad . 5, 2, 36). 

His praemissis, triplex libertas expendenda nobis est: 


1. De integra seu libera judicandi sentiendique potestate. 

Libertas in eo vel maxime posita est, ut cuique sit libere lo¬ 
quendi et libere sentiendi facultas. Servi, enim, non liberi est, quae 
quis sentiat, non dicere. Senectutis ultimae Syracusana quaedam 
mulier, Dionysii tyrannidis impatiens, sola cottidie matutino tempo- 
ro deos, ut superstes esset Dionysius, orabat. Quo cognito, eam accer- 
siit, curque id faceret interrogavit. Tum illa: «cum puella essem, 
tyrannum habebamus, quo carere cupiebam. Eo interfecto, tetrior 
aliquando sceptrum occupavit, cujus obitum avidius exoptabam. 
Tertium te superioribus importuniorem habemus. Itaque timeo, ne 
te absumpto, in locum tuum deterior succedat». Quapropter tan¬ 
tam mulieris libertatem Dionysius punire erubuit. 

Hujus rei gratia Cicero dicit: «Hoc liberiores et solutiores su¬ 
mus, quod integra nobis est judicandi potestas» ( Acad . 4, 3, 8). Ita¬ 
que liber dicitur de illo qui nullo ducitur partium studio: «Vos, dii 
patrii ac penates, testor, integro me animo ac libero causam defen¬ 
dere» (Cic. Sull. 31, 86). Et «libera uti lingua collibitum est mihi» 
(Liv. 35, 32). 

Subinde libertatem imminuere nihil aliud est quam injuriam 
quamlibet alicui inferre. Nam qui injuriam accipit, in ea re liber¬ 
tatem amittit, cum libertatis proprium sit laedi in vita a nemine, 
aut impediri quo minus possit se ipso et rebus suis uti ut libuerit 
(Cf. Cic. Leg. Man. 5, 11 et Caecin. 12, 35). 

Ergo, homo, ut persona quidem humana, «suum jus atque om¬ 
nium rerum impunitam libertatem tenere debet» (Cic. Orat. 1, 52, 

226), quippe quod «omnes homines natura libertati studere et con¬ 
dicionem se servitutis odisse» (Caes. B. G. 3, 10, in fin.). 

Quidam captivus cum venundaretur, ac praeco diceret se manci¬ 
pium vendere; «Sceleste, inquit, num tu dices captivum?» Non pu¬ 
duit durae condicionis, sed puduit tituli servilis. Tantus erat liber¬ 
tatis amor (Plutar. in Lacon. 3). Natura enim ita comparatum est, 
ut qui inviti serviunt, ii libertatem affectent, et quod cupiunt, ad 
id obtinendum capta opportunitate erumpant. Nam in omnibus mor¬ 
talibus libertatis desiderium est innatum, adeo ut iis qui inviti et 
coacti miserias perferunt, quaevis vel levissima occasio ad res no¬ 
vandas idonea videatur. 

Nulla servitus turpior quam voluntaria (Sen. Epist. 47. 17). 

Libertas, ut dicebam, est potestas faciendi quod jure licet. Quod 
toto caelo distat a licentia, servitutis comite individua. Est autem 
quaedam voluntaria servitus, qua nihil exitiosius, nihil detestabilius 
in hominem cadere potest, nam «Sibi servire gravissima est servi¬ 
tus» (Sen. Nat. Qu. 3, 17). Haec est licentia «quam stulti libertatem 
vocant» (Tac. Dial. 40, 2). Ac proinde Horatius quaerit: 

Quisnam igitur liber? Sapiens, sibi qui imperiosus ( Sat. 2, 7, 83). 

Igitur «alterius non sit, qui suus esse potest. Nam o nomen dul¬ 
ce libertatis!», dicit Cicero ( Verr. 5, 63, 162). Non immerito ab Aeso¬ 
po dicitur «Non bene pro toto libertas venditur auro» ( Fab. 54, 25). 
Cui consonat illud nostri D. Quijote ad Sanctium: 

«La libertad, Sancho, es uno de los mas preciosos dones que a 
los hombres dieron los cielos: con ella no pueden igualarse los te- 
soros que encierra la tierra, ni el mar encubre. Por la libertad, asi 
como por la honra, se debe y se puede aventurar la vida» (Pars II, 
cap. 58). 


2. Quisnam populus liber ac solutus? 

Speciatim, politica ratione liber populus dicebatur, qui sui juris 
erat, quique propterea neque uni regi neque aliis populis parebat, 
atque adeo erat status liberae reipublicae, democratiae; item qui 
erat hujusmodi libertatis amans. Ita Cicero: «Aliae nationes servi¬ 
tutem pati possunt; populi Romani, est propria libertas» ( Phil. 6, 7, 
19). Item: «Et a regum et a patrum dominatione solere in liberta¬ 
tem rem populi vindicari non ex liberis populis requiri» (Rep. 1, 32). 
Et alibi: «Ut eximia potentia principum oritur interitus principum, 
sic hunc nimis liberum populum libertas ipsa servitute afficit» 
(Rep. 1, 44). Quapropter Tullius Patres conscriptos monet ut patrium 
animum virtutemque capiant, ut aut libertatem propriam Romani 
et generis et nominis recuperent, aut mortem servituti anteponant 
(Phil. 3, 11, 29). 

Exinde est quod de Pyrrho memoriae traditum est. Cum Athe¬ 
nas veniens, in arce Palladis rem divinam fecisset, eodem die descen¬ 
dens ex arce, Atheniensium erga se animum ct fiduciam vehementer 
laudavit; et admonuit, si saperent, ne posthac cuiquam regum por¬ 
tas (si modo patriae libertatem tueri vellent) aperirent, significans 
regibus, imperatoribus ac principibus semper invisam esse rerum 
publicarum libertatem omnesque conatus ac vires eo intendere, ut 
libertatem exstinguentes, ex liberis servis sibi faciant. 

Ceterum, in optimatium dominatu vix particeps libertatis potest 
esse multitudo (Cic. Rep. 1, 27). Ac per hoc «reliquae civitates 
—dicit Caesar— sollicitant, ut in ea libertate, quam a majoribus acce¬ 
perant, permanere, quam Romanorum servitutem perferre malent» 

(Caes. B. G. 3, 8, 2). Existimabant enim libertatem esse quandam 
beatitudinem, nec sine fortitudine eam retineri posse. Immo, pericu¬ 
la bellica non sunt defugienda: «Pro legibus arma / Ferre juvat pa¬ 
triis libertatemque tueri» (Lucan. 2, 282). 

Ad rem spectat quod Philippo narrant historiae. Cum in agros 
Lacedaemoniorum duxisset exercitum, resque in eo esset statu, ut 
probabile esset eos ad unum omnes interituros, rex dixit cuidam 
Spartiatae: «Quid nunc facietis, Lacedaemonii? At ille: Quid, inquit, 
aliud, nisi quod fortiter moriemur, quando nos solos Graecorum li¬ 
beros esse, non aliis parere didicimus? Nemo servire cogitur, qui 
mori paratus est». Quam dulce bonum est libertas, quae morte emi¬ 
tur; quam misera res servitus, cui mors anteponitur. 

Et re quidem vera, emori per virtutem praestat, quam amissa 
libertate a majoribus parta, ludibrio esse genti barbarae et immani, 
«quae prae se omnes homines contemnit, cujus superbae sunt aures, 
contumeliosa dicta, aditus difficiles, novae crapulae, inhumana cru¬ 
delitas» (Joan. Mariana, De re pub. Hispaniae, lib. 2, 4). 

Cujusmodi libertas tanta fuit apud Romanos, ut Dea fuerit eis 
hoc nomine, cui templum in Aventino a quodam Graccho ex multa¬ 
ticia pecunia constructum fuit, ut narrat Livius (24, 16, 5). De quo 
Cicero: «Quid Opis, quid Salutis, quid Concordiae, Libertatis, Vic¬ 
toriae? quarum omnium rerum quia vis erat tanta, ut sine deo regi 
non posset, ipsa res deorum nomen obtinuit» (Nat. Deor. 2, 23, 61). 
Hinc eleganter et invidiose templum Licentiae Cicero, quod in ejus 
domo P. Clodius exaedificaverat Libertatis templum: «Tu simula¬ 
crum non Libertatis publicae, sed Licentiae collocasti» ( Dom . 51, 
131). 

Sed veniamus jam ad illam dulcem libertatem, qua quis jugiter 
gaudere potest, si velit. 

3. 


Libf.r est is existimandus qui nulli 


TURPITUDINI SERVIT. 


Haec Tullii sententia (Ad lleren. 4) adumbrat pulcherrimam ho- 
nestissiinamque hominis libertatem, quae viris bene moratis potis¬ 
simum convenit, quamque Seneca exprimit in hunc modum: «Inaes¬ 
timabile bonum est suum esse» ( Epist. 76, 6). Quasi diceret non 
esse verum liberum nisi cujus animus ab omnibus mundi rebus ex¬ 
peditus et veluti solutus, nemini servit. Nam idem asserit: «Quid 
sit libertas? quaeris; nulli rei servire, nulli necessitati, nullis casi¬ 
bus, lortunam in aequum reducere», quandoquidem «qui multis eget, 
liber esse nullo modo potest» (Epist. 9. 5). 

Insuper, Pythagoras neminem liberum esse judicabat, nisi qui 
sibi imperaret (Stob. Serm. 6, 2); Bion autem bonos famulos liber¬ 
tate irui dicebat, at malos liberos multarum cupiditatum servos 
exsistere (Id. Serm. 2, 4). Et certe bonus famulus erat Diogenes, qui 
cum Xeniadae serviret, amici agebant de eo redimendo. At ille: «Ne¬ 
quaquam, inquit; an nescitis leones non iis servire, a quibus alun¬ 
tur, sed altores potius servire leonibus? Nam leo ubicumque est, 
semper leo est» (Laert. 7, 3). Etenim nullus est servus qui animo 
sit liber. 

Ceteroquin, nihil beatum, si absit libertas. Idem Diogenes, prae¬ 
dicantibus beatum Callisthenem philosophum, quod apud Alexan¬ 
drum apparatu splendido exciperetur, «Immo, inquit, infelix est, 
quod illi prandendum cenandumque sit, cum Alexandro visum fue¬ 
rit»: sentiens nihil esse beatum, si absit libertas. Hic est Callisthe¬ 
nes, Aristotelis discipulus, quem Alexander tandem conjecit in car¬ 
cerem, ubi et periit. Quidam pro Callisthene supponunt ipsum Aris¬ 
totelem, quibus ejus felicitatem praedicantibus, quod cum regis filio 
viveret, «Aristoteles, inquit, prandet cum vult Alexander; Diogenes 
cum vult Diogenes» (Laert. 6, 2). 

Tum denique, ubi regnat luxus, ibi libertas diu esse nequit. Age¬ 
silaus cum quendam admirari videret, quod rex cum caeteris Lace¬ 
daemoniis tam frugali cibo vestituque uteretur, «Atqui, inquit, pro 
hac frugalitate optimam messem metimus, libertatem videlicet», sa¬ 
pienter admonens nullam esse voluptatem viris ingenuis libertate 
suaviorem, nec ibi diu libertatem esse posse, ubi luxus regnat. (Plut. 
in Lacon. Apoph.). Haud frustra cecinit Flaccus: 

Serviet aeternum, quia parvo nesciet uti (Epist. 1, 10, 41). 


* ic * 


Quae ita cum sint, hic gradum sisto. Hoc unum addam ut totius 
rei summan unico ceu verbo comprehendam. Cicero duo semper 
sibi contingere optabat: primum, ut moriens, populum Romanum 

liberum relinqueret, quo nihil a diis immortalibus majus dari posse 
dicebat; alterum, ut ita cuique eveniret, ut de re publica esset opti¬ 
me meritus. Haec quoque vota nobis sint. Libertatem amplectamur 
eamque pro aris et focis, ut dicitur, tueamur. Verum non tantum 
illa libertas, quae nos decet ut homines mortales, sed illa summa 
et praeclara libertas nobis expetenda est, quam Christus nobis pro¬ 
meruit. 

Ille quidem a nobis durum servitutis jugum depulit, sustulit, 
abolevit. Ingenui namque sumus, cum non solum «jure naturali —ut 
dicit Ulpianus legisperitus— omnes liberi nascamur», sed quod Deus 
sanguine Christi nos sua libertate donavit. Haec est optanda liber¬ 
tas, haec desideranda, haec totis viribus et majorem in modum re¬ 
quirenda. Jam vero, in recte factis, probe dictis, atque optime cogi¬ 
tatis, quibus rebus germana libertas absolvitur, summa cum laude 
versantibus, ea frui jam nobis datur in terris, sed etiam nos manet 
in Patria. Non incassum veteres dicebant: «Ubi libertas, ibi patria». 
Numquam ipsimet nobis praecidamus istam licentiam libertatemque 
vivendi, quam nobis Salvator vindicavit, ut aevo sempiterno ea frui 
possimus. 


Leo E. Sansegundo, O. S. B. 

In Monasterio Montisserrati ad Barcinonem in Hispania 



ERITH ACUS 


Carmen hoc in Certamine Vaticano VIII 
aureo praemio donatum est. 


Sanguineis insignis avis sub pectore plumis, 
audin? Jucundo zephyrus cum murmure perflat 
laetus humum, atque infracta crepat per stagna lacusque 
jam glacies, primus nitet inter gramina passim 
nuntius optati niveus flos denique veris! 

Nunc tibi parva domus curae est, arguta volucris, 
commoda quae matri tepeat pullisque futuris. 

Si qua novis certo bene culti limite campi 
inter saxa virens saepes jam floribus halat, 
aut si frondentes fecundo e cortice ramos 
exsertant arbusta, patet truncusve caverna 
exesus carie, nido hic locus aptus habendo. 

Huc illuc saliens quaeris quae frigore pridem 
fixa solo jacuere, movet folia arida ventus. 

Quin etiam rostro pratis decerpis acuto 

nuper gleba vigens viridem quam protulit herbam. 

Saxa volans petis in silvis levis inlita musco, 
ex quo grata refers instructo stramina nido. 

At quo plus tepeat teneris post culcita natis, 
pluma tremit flabro spinis si innexa secundo, 
aut trepidat vellus duris in sentibus haerens, 
haec rapis, haec nido superaddis sedula molli. 

Qui tamen ad solis radios haud eminet umquam, 
ast umbra depressus humi fit tutus opaca. 

Saepe tui generis sollers has deseris oras, 
gratior et regio est gelido subjecta trioni. 

Quin, mirum, extremam petitis denso agmine Thulen, 
scilicet ut subolem faciles supplere queatis, 
unde iterum, pleno postquam tumet uva rubore, 
una cum natis Italos remeatis ad agros. 

Imparibus gaudet numeris vestrum genus. Ergo 
quinque vel, ad summum, septem cumulatur aventi 
ovis daedalea exstructus Ubi nidulus arte, 
alba nitent roseo passim quae inspersa colore. 



T. Ciresola 


Induit interea tellus se floribus, antris 
effundunt hederae tepido sub sole corymbos, 
agricolae primas succidunt falcibus herbas, 
rubra inhiant pueri patulis cerasa oribus horto. 
Omnia quae minime curas, sed condita nido 
praecipis ova fovens optatos pectore pullos. 

Haud procul inde sedet ramo et vir carmine longum 
conjugis ipse sua solatur sponte laborem, 
aut circumvolitans cultis tibi comparat agris 
quas ferat ille dapes mox nidum lene foventi. 

Ast ubi post decimam nitido jam tertia caelo 
nubibus illuxit paulatim aurora fugatis, 

<e fragili implumes erumpunt cortice pulli 
atque micant parvis vita modo cordibus aucti. 

Nunc matri gravis atque patri labor impendendus, 
protinus ut possit felix succrescere proles. 

Matutinus agros qui findit vomere molles 
agricola, et rorem submotis discutit herbis, 
floridum et in pratis ferro qui demetit unco 
fenum, aut maturas de palmite colligit uvas, 
semper, avis, recinentem operis te agrestibus audit. 
Quae panis vel mica manu, vel decidit ore, 
jentantis prope ruricolae, hanc rostro arripis acri, 
Interdum qui stratus humi frondentis in umbra 
saepis fessa levat sibi membra parumper arator 
duro te rostro crepitantem comminus audit 
florea dum carpis latebrosis germina dumis. 

Qui gelidus fors serpit humi, piger orbibus errans, 
vermiculus, vel fraga rubent quae in sentibus uda, 
pervolat aut aestu medio quae muscula ruri, 
quae pruno mitis dependet baca virenti, 
pullis haec praebent tibi semper edacibus escam, 
his contenta soles mensas ornare secundas. 

Continuo ut laetis nati stridoribus artam 
certatim casulam pandentes guttura complent, 
cum matrem adspiciutit celerem sibi grata ferentem 
pabula, vel patrem dapibus bene ruris onustum! 

Sed jam majores auctis sibi viribus audent 
nisus, et cupiunt pulli cito linquere nidum. 

Atque hic prima solo dubius vestigia figit, 
audax procedit terraque revolvitur ille. 

Mater adest, et cauta vagos compescit euntes 
longius, at timide gradientes protinus urget. 

Quin etiam teneris se jam committere pennis 

audent. Paulatim tenues majoribus auras, 
terram aspernati, pertemptant saltibus usque, 
donec et aethereis oris expanditur ala. 

Haec tua, mitis avis, placidae sunt munera vitae, 
his et laeta soles jucundis moribus uti. 

Mollia sed pullo late cum terga colore 
inficiantur, at inferior teres albicet artus, 
et nigrore tibi latus infuscetur utrumque, 
purpurea guttur pluma cur subrubet imum? 

Quae jam per longum saeclis labentibus aevum 
fama tulit, carae quae accepit matris ab ore 
nata, suisque libens natis post tradidit ipsa, 
haec haud ingratum memori nunc mente referre. 

Heu, vario flagrans furit ingens turba tumultu, 
sanguinis atque homines pertemptat dira cupido. 
Militibus mortis nudato in colle ministris 
centurio dux est. In vertice conspicitur crux 
funerea, affixus clavo cui membra trabali 
pendet homo multo confectus vulnere corpus, 
divini quiddam cruciato ast emicat ore. 

Illi contextum e spinis perfringit acutis 
sertum deciduo paulatim impexa cruore 
tempora, uterque tumet saeva pes cuspide fixus, 
dum pia transverso panduntur brachia ligno. 

Exigua titulus summo sub stipite ternis 
cernitur inscriptus linguis pro gente tabella, 

Rex Judaeorum: populus sed voce repugnat. 

Adfixi crucibus dextra laevaque latrones, 

alter in insontem socium convicia vecors 

ingerit, at contra morienti supplicat alter 

ut memor ipse velit se ad summum arcessere regnum. 

Stat juxta crucem et os lacrimis inspergit amaris 

mater, et ille piae morientia lumina volvit 

semianimis, dulcemque oculis effundit amorem. 

Sed furor insani populi prope gliscit in horas. 

Saevum odium ardentes animos et caeca simultas 
efferat, oblitos humanae munera vitae. 

Cum procul extemplo liquidis auditur in auris 
sibilus alarum et fremitus, simul advenit alto 
raptim avis e caelo, pectus cui conditur alba 
exiguum pluma. Convertunt lumina vocemque 
ore premunt omnes. Celeris sed protinus illum 
ima volans adit e duro qui stipite pendet, 
ac moriens vultu divinum expirat amorem. 

Aequatis sacrum supra caput aclstitit alis, 
carminaque et luctus iterans loca questibus implet. 
Tamquam alis si dulce velit circumdare passis 
dein hinc inde caput, propius succedit, at album 
immemoris spina pectus laceratur acuta, 
sanguineusque fluit parvo de vulnere rivus. 

Nec mora: stillanti sensim perfusa cruore 
pluma rubet. Tollens oculos vix morte gravatos 
Jesus avi arridet maestum quid fronte benignus. 
Avolat illa, rubrum pectus sed sanguine servat, 
purpureoque habuit semper de pectore nomen. 


Prof. Theodorus Ciresola 
Viale Brianza, n. 22 

MEDIOLANI (20127 Milano) in Italia 



DE RE COSMONA UTICA 

(haec eam, quae in n. 201 est edita, pars quarta sequitur) 


(XXXIX) - Septimo idus jan. MCMLXVIII, septima semis hora ante 
meridiem, per quoddam missile, cui nomen «Atlas Centaur», pro vec¬ 
tore agens, tripedalis machina speculatrix, «Surveyor 7» appellata, ex 
ea, unde est solitum, Foederatarum Americae Civitatum regione «Ca¬ 
pe Kennedy» in aetherium est projecta spatium. Eadem in lunari 
solo, pro optima in re cosmica eruditorum sententia, se leniter po¬ 
situra atque ipsius superficiei imagines, ope lucis per aptatam ma- 
chinulam impressas, erit in praestituta Terrae loca transmisssura. 

Trecentorum septuaginta quinque milium km. peracto itinere, 
quinque et sexaginta interjectis horis, ut optime ex siderali disciplina 
computatum est, loco praestituto, qui propius circumjacet cratera, 
quem «Tvcho» dicunt [clarissimus hic astronomus, sextodecimo 
saeculo in Dania ortus, qui, praeterquam quod mulla de Luna scrip¬ 
sisset, quantum a circulo aequinoctiali (vulgo «Aequatore») plurima 
sidera distarent sapienti computavit studiol, hora ante meridiem 
altera, quinto idus ejusdem mensis, «Surveyor 7», ultima hujuscemo¬ 
di ordinis speculatrix machina, leniore lapsu se posuit. 

Est hic locus in lunae regione positus, inter meridiem et solis 
ortum, quam terrigenis spectare licet: admodum varius, passim po¬ 
tius iniquior, seu lapidosus seu pulverulentus, frequentibus etiam 
saxis constratus; ipsa saepe saxa alliora, quasi tertiam cujusvis aedi¬ 
ficii terrestris contignationem aequantia, praerupta alia, in immen¬ 
sam altitudinem praecipitia alia. Quae soli varietates conspici pos¬ 
sunt in observandis quibusque imaginibus illius regionis e Terra 
spectabilis, inter meridiem et solis occasum, per aptatam machinu- 
lam lucis ope impressis. Ex cratere, qui, ut superius diximus, «Ty- 
cho» a doctis nuncupatur, cujus originem nonnulli verisimile videri 
aiunt vulcaniam esse, alii autem ex aerolitho violenter delapso fuis¬ 
se profitentur, quaedam lux longe lateque emanat, qua per plurima 
km. patentia circum radiantur loca. 

Eadem speculatrix machina, cujus pedes in lunari superficie inte¬ 
gri adhuc perstant, a peritis rei cosmonauticae viris atque opificibus 
una maxime hujusmodi ceterarum est perfecta et absoluta: nam, 
«televisoriis» instrumentis est praedita, ut per aetherias undas ad 
terrigenas variae lunaris soli imagines pervenire possint; est insu¬ 
per quaedam effodiens aptata palmula, seu quoddam prehensans 
brachium ad humum experiendam, quo nempe modo consistat; par- 

va quadam officina est, postremo, instructa ad corporeas particulas 
chimica arte conficiendas, nec non et magnete lapide, electrica vi 
acta, qua ferrea corpuscula, si forte inveniantur, alliciantur ac tra¬ 
hantur. Multa imaginum milia, quae in Terram deinceps transmitten¬ 
tur, subtilius interpretandi sibi studium laboremque non pauci eru¬ 
diti jam sumpserunt. 

(XL) - Decimoprimo kal. febr. a. MCMLXVIII: media fere 
nocte (hora italice computata), ex illa «Cape Kennedy» dicta re¬ 
gione, in «Foederatis Americae Civitatibus», quaedam aeria na¬ 
vicula, «Lunar Module I» nuncupata, in aetheria projecta est spa¬ 
tia: est quoddam vehiculum, ea constructum ratione, ut cosmonau- 
tas recipiat ad lunarem superficiem appulsuros. Alterum vehiculum 
est ipsi conjunctum, «Apollo» dictum, quod tertium cosmonautam 
recepturum erit. 

Propulsus datus est eidem naviculae per quoddam machinamen¬ 
tum igniferum, ingenti mole (vulgo italice «razzo»), quod «Saturnum» 
appellant. 

Cum vehiculum «Apollo» circum lunarem orbem iter inire coepe¬ 
rit, navicula «Lunar Module I», ab eo disjuncta, duos cosmonautas, 
in lunari solo deponendos, volatum pergens, transferet, cum interim 
tertius in vehiculo «Apollo» maneat, exspectans dum itineris comites 
rem exploratoriam super lunare solum gesserint, quibuscum in Ter¬ 
ram redire oporteat. 

«Lunar Module I» ex duobus constat partibus: altera, inferior, 
qua duo cosmonautae, postquam Terram per aliquot horas circumie¬ 
rint, levi descensu in lunae superficie se deponant; altera, superior, 
capsam quandam gestat, quae omnia suppeditet ad cosmonautarum 
vitam cultumque servandum. 

Experimento per hujusmodi naviculam prospere exacto, colligi 
tandem potuit aliud experimentum quam primum effectum fore per 
naviculam viros impositos vehentem. 

(XLI) - Pridie nonas apriles, a. MCMLXVIII: hora sexta inita (la- 
tine dicendi more), seu prima post meridiem, ingens quoddam ig¬ 
neum jaculum (vulgo italice «razzo»), «Saturnus 5» dictum, quo, 
instar vectoris, americani, rei cosmonauticae studiosi, aeronavem 
«Apollo» ad lunares oras appulsuram, non ita multo post, arbitran¬ 
tur, consilium jam praestitutum fefellit: ut nempe iterum iterumque 
experimentum efficiatur, quod ultimae aeronavis volatum praecedat, 
nonnullos viros in lunari solo depositurae. Ouod missile tamen cir¬ 
cum Terram quempiam orbem inivit sine suo damno. 

Idem autem, cum quodlibet communistarum Foederatarum Rus- 
siae Civitatum aliud missile et efficientia et vi duplo superet, tribus 
est partibus constitutum: quinque primae partis motoria instrumen- 

la accensa tempore sunt; quare ipsum jaculum, robustis quattuor 
metallicis brachiis modo adhuc detentum, tam insuper altum ut sex¬ 
tam ac tricesimam cujusvis aedificii contignationem aequet, ex de¬ 
clivi tractu, momento temporis quo eadem brachia, per electronici 
cerebri, quod dicunt, indicium, aperiebantur, sublime est elatum. 
Cum subito duo ex quinque motoriis alterius partis instrumentis agi 
desita sunt antequam praevideri posset. 

Itaque, hujusmodi experimentum consilium quidem praestitutum 
fefellit; porro tamen demonstrare valuit —quod ceterum a peritis 
rei cosmonauticae viris plurimi aestimatur— nullum detrimentum 
homines passuros, si qui forte impositi in aeronave essent: nam, 
ipsos, orbe circum Terram completo, e communi norma terrestrem 
superficiem appulsuros esse. Ejusdem re vera diei vespere, aeronavis 
«Apollo» integra in Oceani Pacifici aequora rediit. 

(XLI1) - Decimoseptimo kal. octobres, a. MCMLXVIII: Quaedam 
machina, aetherii spatii speculatrix (italice vulgo «sonda»), cui no¬ 
men «Zond 5», a Foederatis Russiae Civitatibus per inane aetheris 
spatium jacta est, nullo ex publica auctoritate prolato nuntio, nisi 
forte ex quapiam regione ad solis occasum vergente, ut ex Iodrell 
Bank, in Britannia, et ex Bocho, in Germania, quidam caeli siderum¬ 
que spectatores, qui quasdam pulsationes, hujusmodi perscrutatio¬ 
num propriae, sibi e sublimi captaverunt, de eodem jactu nosmet, 
etsi serius, certiores fecissent. 

Postquam, tertio peracto die, lunarem orbitam inierat eamque 
circum aliquantum versata erat, machina «Zond 5» Terram volatu 
repetiit, iterum exacto triduo, Indicum Oceanum attingens, ubi quae¬ 
dam russica navis praesto fuit eidem sublevandae, quam in prae¬ 
stitutam stationem veheret. Nihil omnino nuntiorum fontes manant, 
ad quos quidem acta diurna plerumque haurire soleant, quid sibi 
investigandum sumpserit ista machina. Arbitrari ceterum liceat com¬ 
plures lunae imagines, lucis ope impressas, in Terram transmitti 
coeptas esse, varios ejus aspectus repraesentaturas; quas, pro bre¬ 
viore spatio ab orbe lunari interjecto, multo nitidiores, ut par sit, 
esse oportet, singillatim etiam ac magis distincte conspicienda loca 
praebere quam ceteras, quascumque et americani et russici cosmo- 
nautae transmiserint. 

Ex notis sonoris, quas machinulae, apud vehiculum «Zond 5» 
instructae, identidem emittunt, colligi potest id praecipue consequen¬ 
dum: ut quaedam mutuo transmittendi ac recipiendi ratio perficia¬ 
tur inter aetheriam naviculam et instrumenta in Terra constituta. 
Ne silentio quidem praeteriri decet, quin consilium praecipue captum 
hoc fuerit: machinamenta prius probandi, quomodo se ipsa gerant; 
mox auctores, qua ratione eadem tractent, ne in Terram reditus in 
discrimen deducatur, neu, quod plurimi interest, vitae periculum cos- 
monautis accidat. 

Quomodo, ceterum, incolumis efficiatur reditus? Ex ipsa navicula 
«Zond 5» responsum tandem venit; nulla enim ex antecedentibus, 
quae quattuor explentur, machinis quaestionem solvere adhuc value¬ 
rat: «Zond 1», a. MCMLXIV, temptavit si forte stellam «Venerem» 
lambere posset, quod tamen infectum evasit; «Zond 2», a. MCMLXV, 
idem de «Marte» temptavit itemque nihil est consecuta; «Zond 3», 
eodem a. MCMLXV, feliciorem quendam exitum obtinuit, cum com¬ 
plures nondum impressae, ac proinde ignotae, cujuspiam lunaris pla¬ 
gae imagines, in Terram transmisisset; «Zond 4», a. MCMLXVIII, 
octavus est mensis, ex quo nullum sui indicium, quorsum nemque 
evaserit, jam dedit. Eo majus profecto onus, quo difficilius munus 
«Zond 5», jam nuper jactum, feliciter demum explevit. Nam, quoties 
quidem satelles, hac in re —ad nos quae attinet— «Zond 5», lon¬ 
giore orbita lunam circumactus fuerit, ejus reditum in angustiis 
effici oportet, et ocius quidem quam quorumlibet satellitum, qui in 
orbem agantur lineamve rectam, non equidem oblongiorem, pervo¬ 
lent. Id ipsum russica speculatrix machina confecit. 


Januarius Marinelli, Professor 
Via Salvator Rosa, 241 
NEAPOLI (Napoli) in Italia 



QUAEDAM DE SANCTO FRANCISCO 


Vita divi Francisci Asisinatis, si annos quibus ille inter homines 
versatus est uno velut obtutu consideramus, haud longo temporis 
spatio continetur (is enim ortus est Asisii, in parva Umbriae urbe, 
anno a p. V. 1182 atque, cum parum firmo corporis habitu praedi¬ 
tus esset, diem supremum obiit anno 1226, scilicet biennio postquam 
in monte qui Italice «LA VERNA» appellatur stigmata Passionis 
Domini Nostri Jesu Christi acceperat); sed quae ille confecit pro 
hominum societate tam multa tamque praeclara sunt ut dignissime 
comparari possint cum maximis facinoribus quae viri rerum mili¬ 
tarium periti aut ingenii virtute exornati longiore vitae aevo exse¬ 
cuti sunt. 

Itaque, ut alios omittam qui Franciscum aptis laudibus praedi¬ 
caverunt, libenter commemorabo Caelestinum Argenta, virum piis- 
simum eundemque doctissimum praeceptorem; is enim, dum anti¬ 
quiores et recentiores homines percenset qui integra vita, moribus 
probissimis, ingenii vi firma fundamenta posuerunt vitae sancte de¬ 
gendae, Franciscum nobis proponit tamquam «speculum rerum qui¬ 
bus nos egemus» x . Nam hic humillima quaeque semper dilexit, ne- 


1. Conferatur Caelestinus Argenta COSTRUTTORI D’EUROPA Augustae 
Taurinorum, apud Borlam Editorem 1965 p. 103 sqq. 

que modo inter homines, sed etiam inter animalia mansuetudinis 
innocentiaeque exempla quaesivit; sic olim, ut traditur 2 , turtures 
quos adulescens ut venderet ad forum ferebat in sinum accepit eos- 
que dulciter allocutus, «Cur, inquit, sororculae meae, turturillae sim¬ 
plices, innocentes, castae, vos capi sinitis? Nunc ego vos a morte 
liberare cupio vobisque nidum comparare ut fecundae sitis et mul¬ 
tiplicemini juxta praecepta Dei qui vos genuit». 

Quid suavius hac simplicitate excogitari potest? Alias ille ad man¬ 
suetudinem reduxit lupum Iguvinum: haec enim fera immanis non 
solum animalia, sed etiam homines vorabat, adeo ut nemo auderet 
ex urbis moeniis exire; sed sanctus vir de quo loquimur, fisus Dei 
auxilio, ad lupum accessit eumque familiariter allocutus est, vetans 
ne cui damnum afferret. Quid tum? Belua, feritate exuta, agni instar 
ad Franciscum appropinquavit, ad ejus pedes procubuit atque dex- 
terum crus in ejus manu posuit, tamquam promittere vellet se bo¬ 
nam futuram esse. Cum autem duobus post annis lupus, senio con¬ 
fectus, mortuus est, cives valde doluerunt; nam cum antea videbant 
eum per vias urbis placidum ambulare, melius ad mentem revoca¬ 
bant Francisci virtutem et miram sanctitatem. Nonne Petrus Jorda- 
nius recte judicavit, cum hanc de lupo narrationem laudibus extu¬ 
lerit propter simplicitatem ac dulcedinem quae in legentium ani¬ 
mos suaviter irrepit? 

Sanctus Franciscus primus, velut divino afflatu permotus, inter 
alia permulta quae enumerare longum est, Summo Pontifice Hono¬ 
rio III permittente, praesepis exemplum prodidit 3 , ut ante nostros 
oculos animans quaedam tabula proponeretur Sacrae quae dicitur 
Familiae atque praestantissimi honoris quo ab omnibus hominibus 
affectus est Divinus Puer in humili casa genitus. Quae suavis con- 


2. Vide opus incerti auctoris quod I FIORETTI DI S. FRANCESCO 
inscribitur. 

3. Confer, sis, librum Arduini Terzi qui nuncupatur NELLA SELVA DI 
GRECCIO NACQUE IL PRESEPIO PLASTICO Romae, Schola Typographica 
Salesiana 1961 p. 13 sqq. 

suetudo usque ad nostrum aevum permansit; nam in familiis ad 
rectos mores informatis, recurrente die natali Domini Nostri Jesu 
Christi, ut animi honesto gaudio impleantur, exstruitur illud prae- 
sepe quod et pueri et homines aetate provecti, nescio qua dulcedine 
capti, diutius admirantur. 

Innumerabiles autem artifices, a Iotto usque ad recentiores, pul¬ 
cherrimas tabulas finxerunt in quibus affabre oculis nostris subi- 
ciuntur vitae vicissitudines divi Francisci et mirabilia fasta propter 
quae hic summus vir semper in deliciis fuit et apud populum et 
apud homines doctrina excultos. Quod ad poetas attinet, Dantes in 
tertia carminis sui parte, «quae decoratur titulo Paradisi», dum 
splendidas laudes exsequitur hujus Sancti viri, qui ob eximias ani¬ 
mi virtutes et sincerissimam fidem dignus visus est quem posteri 
«Patronum Italorum» appellarent, non solum excellentissimum artis 
specimen praebuit, sed etiam homines ad illam simplicem vitae ra¬ 
tiones revocare conatus est qua maxime catholica fides distinguitur. 

Nam ipse Jesus Christus, cum inter homines moraretur ad affe¬ 
rendam nobis salutem ac permultos videret insolenti superbia infla¬ 
tos aut publicorum honorum nimis cupidos aut reprehendendis vo¬ 
luptatibus indulgentes, vel etiam conspiceret reges ac tyrannos qui 
vim et sophismata exercerent, et latrones et rerum civilium pertur¬ 
batores 4 , suo exemplo ostendit eos imprimis iter ad aeternum gau¬ 
dium sibi aperire qui paupertatem, id est humilitatem modestiam¬ 
que, fortiter ac libenter amplecterentur in eaque virtute intellege¬ 
rent contineri «ignotas divitias et bonum verax» de quibus Dantes 
locutus est 5 . Divus Franciscus ex hac vita excessit, ut apud omnes 
constat, in illa «aedicula Transitus» quam hodie, dum in Umbria 


4. Vide quae de his argumentis scripsit Nicolaus Tommaseus POESIF. 
E PROSE SCELTE E COMMENTATE a cura di Raffaele Ciampini, Augustae 
Taurinorum, Soc. Ed. Intern. 1942 p. 242 sqq. 

5. Confer Dante Par. 11 ^ 82. Ejusdem virtutis Dantes laudes persequitur 
alibi, sicut in Purg. 20, 21 sqq., ubi commemoratur paupertas Virginis Mariae 
et Fabricii. 

peregrinamur, summa cum veneratione adimus. Ejus vero corpus 
e vico qui Sancta Maria Angelorum appellatur Asisium translatum 
est; anima autem, cum pusillam se fecisset, sicut scripsit Dantes, 
magna facta est summaque gloria coram Deo fulget. Etiam hodie, 
cum visimus urbem ubi Franciscus ortus est, ubi divitias sua sponte 
abjecit, ubi adjuvante Sancta Clara doctrinam suam humiliter vul¬ 
gavit, animus noster, tamquam adipiscatur illam despicientiam re¬ 
rum humanarum quae etiam a philosophis commendatur, quodam¬ 
modo sublime fertur et sacro gaudio impletur. 


Victorius D'Agostino 

Commentariorum qui «RIVISTA DI STUDI CLASSICI» 
inscribuntur, Moderator 
Via S. Pio V, 16 

Augustae Taurinorum (Torino) in Italia 



CARMINA 


IIS PRAESIDIS KENNEDY MEMORIAM 


Quis tristis aures nuntius omnium 
Repente laedit? Pectora quis dolor 
Diffindit atrox ensis instar 
Commovet et gemitus acutos? 

Pro! Glandis ictu mortiferae gravi 
Vindex amatus flebilis occidit 
Et purpura tinctus cruoris 
Conjugis in gremium recumbit. 

Arcere mortem non medicus valet 
Fletus nec ullus. De medio sui 
Detruditur florentis aevi 
Consilio Superum latenti. 

Torpetque stratus, qui fuit hostium 
Munita turris bella minantium 
Regnique cervix et labantis 
Praesidium statioque mundi. 

Nec cor benignum palpitat amplius, 

Etsi latebat fronte sub aspera 
Fugitque risus, quo vel hostis 
Intrepidus cecidit sereno. 

Ergo silet vox sub tumulo nigro 
Tutata firme debilium bona 

Palletque frons tranquilla, quondam 
Sollicitis perarata curis. 

Formosa conjunx splendida copiis, 

At pressa luctu quam stetit ardua! 
Flevere multi, temperavit 
Ipsa tamen lacrimae tumenti. 

Quamvis peremptus non obiit tamen 
Totus, sed inter nos alio modo 
Vivit velut praefixa meta 
Impavido superanda cursu. 

Super sepulcro vivida fax flagrat 
Et voce viva praedicat omnibus, 

Quod praeses incoeptum reliquit. 
Et celerent opus et coronent. 

Jam pace dormi, praeses amabilis, 
Turbare nemo jam poterit tuam. 
Dum stabit orbis, diligeris, 

Digne pater patriae vocari. 


STATIO SUPREMA 


Me tenet Manum statio suprema, 

Quae procul magna requiescit urbe. 

Crux crucem tangit tumulique fulgent 

Flore recenti. 

Hic tacet clamor silet et tumultus. 

Hic abest mordax et acerba cura. 

Hic humi tandem jacet et superbi 

Culmen honoris. 

Omne discrimen tumuli recondunt. 
Uazarutn juxta cubat iste dives, 

Cumque lasciva meretrice dormit 

Virgo pudica. 

Quid juvat regem tenuisse sceptrum? 
Quidve gemmato cubuisse lecto? 

Se cibis lautis onerasse? Mansit 

Nil nisi pulvis. 


Pauperem ditat lacerata vestis. 

Virginem casti decorantque mores. 

Quae diu pressit male crux parentem, 

Hic micat auro. 

Dissipat nubes subito coorta 
Luna nocturnas tremulaque Manes 
Luce conspergit. Levis aura plorat 

Flore recenti. 


MAGNI NOMINIS UMBRA 


Venas in imas inde ab origine 
Natura nostras immodicam sitim 
Et laudis et famae nitentis 
Indidit et studiosa nutrit. 

Si pendis aequa lance, videbitur 
Nil esse nomen nil quoque gloriam et 
Famam nisi plausus inanes 
Et paleas vacuas aristis. 

Captare laudes terrigenae tamen 
Ardent caducas et titulos vagos 

Et protrahunt lassi labores 
Impavidique petunt pericla. 

Praestare fama cum reliquos vident. 
Maerore livent, protinus aemulos 

Florentiores dente rodunt 
Labe nigra maculantque famam. 

Lites quot acres, jurgia quot mala 
Rixasque acerbas quotque caluminas 
Laudum sitis flagrans movebat 
Nominis et pereuntis ardor. 

Ergo, sodalis, pelle cupidinem 
Intemperatam, sed modicam tene. 

Sic pectus aequum cumque servas 
Et scopulos fugies latentes. 

NEMUS 


Stat nemus vernum tacita quiete, 

Vix movet pinus viridans cacumen. 
Leniter fontis pede currit unda. 

Cuncta quiescunt. 

Sed procul rauci resonant tumultus. 
Milites vadunt crepitante passu. 
Litigant turbae vomitatque probra 

Ebrius ore. 

O nemus vernans, ubi nulla rixa 
Nec labor durus neque cura rodens. 
Da frui fesso gelidis sub umbris 

Munere pascis. 


TE VIDEBO 


Quando mihi clanget supremi temporis hora, 

Qua mea, quae stringunt, vincula dura cadent, 
Corpore cum liber mortali tollar in altum, 
Libertate fruar deliciisque novis, 

Tum sine praetento velamine cuncta creata 
Teque revelata conspiciam facie. 


VER RIDET 


Laetare, tellus, libera frigidis 
Tandem catenis, te quibus algidus 
Rex ille strinxit, cui senilis 
Barba stetit nitidis pruinis. 

Aurae tepescunt. Sol micat aureus 
Jugisque nudis dat sua basia 
Agros super molles aratro 
Ver volitat tepidisque pennis. 

De colle lento fons vitreus salit 
Obtunsa saltu murmura suscitans, 
Floresque vernos vix salutans 
Luxuriatur aquis per arva. 

Fagique ramos prima tegit coma 
Salixque vernat fronde smaragdina, 
Fusae per herbas jam renident 
Caeruleae violae colore. 

Fringilla fortem provocat eclogam. 
Alauda cantu pendet in aethere. 

Bruma soporatum susurrat 
Agmen apis per aprica prata. 

Ludit puellus gramine florido 
Vernantque malae, labra rubent rosis. 
Nigrum senex conclave linquens 
Aere jam fruitur tepenti. 

Depressa longo mens mea frigore 
Nutrita vernis deliciis tremit. 

O dulce Ver, vernans voluptas! 
Ver roseum mihi cumque ride! 


JACTANTIA VANA 


Fissus est truncus Jovis igne tactus, 
Attamen vivit speciosa quercus. 

Vere frondescit generatque glandes 

Tempore fixo. 

Heu nimis distant homines ab illa! 
Prosperis rebus faciem sublimi 
Elevant Soli neque posse frangi 

Turbine credunt. 

Ast ubi saevo quatiuntur Austro 
Et Jovis celso feriuntur igne, 

Triste prostrati sua colla nigro • ' 

Pulvere condunt. 

A 


FONS 


Nites ocellis lucidis et ore candes limpido, 

Argenteae manant aquae dulcem canentes eclogam. 

Bibit viator te vagus siccis labellis frigidum 
Et rusticus flagrans siti, venator et saevus canis. 

Urbanus elatus rudi fastigio te respuit, 

Liquore Bacchi fervido gaudet repleri guttura. 

Ad te revertar, limpide fons, cum labores improbi 
Me strinxerint. Tum pocula viventis undae porriges. 


MIRUS CONCENTUS 


Clangor ex undis tremulisque juncis 
Turbidi stagni prope me fluentis 
Occinens rauce ferit insolenter 

Tympana nostra. 

Incipit cantum resonante voce 
Rana nocturnum quasi dux supremus. 
Turba respondet pariterque clamat 

“Quak” super undas. 

Denuo “quak quak” boat ore pleno 
Dux, suum “quak quak” reboat caterva 
Fortius. “Quak quak” sine fine clangit 

Cantus in aures. 

Lege praeclara variat Creator 

Dona. Nam rauce strepit usque passer, 

Cum sua noctem Philomela suavi 

Excitet oda. 

Dives argento renitet Selene. 

Terra jam dormit placido sopore. 

Sola ranarum per inane noctis 

Ecloga clangit. 

SIC TRANSIT GLORIA MUNDI 


Ut fulmen alto multifidum polo 
Caeli cadendo lumine candido 
Caliginosum mergit orbem 
In nihilum reciditque versum: 

Sic et sodalis culmine de sui 
Florentis aevi deciderat cito 

Et, quae coruscabat superbe 
Gloria, jam perit et triumphus. 

Pallens cadaver marmore sub nigro 
Cubat sepultum. Quid manet amplius 
Flaventis auri corrogati? 

Nil nisi crux tumulo levata. 

Vitae sub ortu subdola mors latet, 
Infesta nobis. Serius ocius 

Praedam vorat versura tandem 
In cinerem putridamque larvam. 


FLORES VANI 


Aestas transierat, fructus decerpserat uber 
Autumnus dulces, horrea plena tument. 

Stant binae pomi deserti in margine campi 
Dicunturque diu in hoc viguisse loco. 

Cortex scissus hiat, rami sine robore languent, 
Ludibrio venti praedaque flantis atrox. 

Dum subeo propius, binas florescere cerno 
Hic illic fido vix oculisque meis. 

O flores! Sero reserant se vestra labella, 

Nam Boreas vellet haec nebulaeque tegent. 

Relliquias calicis nitidi fera bruma gelabit, 
Fructus ferre vetat ordinis imperium. 

Defixus maerore steti sortesque revolvi 

Tristes, quas dederat cernere vita mihi. 

Oh quot sunt juvenes, qui vitae tempore verno 
Neglexere pigri germina ferre sua. 

Transit Ver sine flore suo sine fructibus aestas 
Nec quae transierat vita redire potest. 


Nicolaus Mangeot, S. J. 
Haus Sentmaring 
44 Munster (Westf.) 
Sentmaringer Weg, 55-57 



SUBSICIVIS 


HORIS 


QUANTI MOMENTI FUIT IN CURSU MORTALI JESU NAZARENI 

DOMINI NOSTRI RES ILLA ROMANA 


Multi coaevi nostri dicunt Ecclesiam catholicam primis saeculis 
graeco sermone usam esse, deinde temporibus cedendo sermonem 
latinum usurpasse. Inde oportet, ut putant, ad «hodiernationem» 
faciendam linguam latinam abjicere ut locus ejus vernaculis lin¬ 
guis detur. 

Ad haec, praeter auctoritatem ipsius Joannis Papae XXIII, qui 
Constitutionem «Veterum Sapientia» promulgavit, plura videntur 
respondenda. 

Primum, usum linguae Iatinae sermonem graecum minime ex¬ 
pulisse, ut patet in «Kyrie, eleison» aut «Agios, o Theos» atque in 
tot vocabulis ecclesiasticis ex graeco fonte sumptis ut Christus, Ec¬ 
clesia, Apostolus, Evangelium, cet. Retineant ergo fautores novitatis 
non solum loca latina frequentioris usus, ut «Dominus vobiscum», 
sed etiam vocabula vernacula quae latinitati consonant, ut «grace» 
pro «gratia»» aut «consubtantiel» pro «consubtantialis» cet. 

Deinde ut, aliis argumentis praetermissis, titulus hujus scripti 
explicetur, respondere possumus JESUM Romam Urbem ejusque 
imperium fore gentium centrum Ecclesiae suae, etsi non certis ver¬ 
bis designavit, tamen actibus suis ostendisse totaque conversatione. 
Non enim casu, sed Dei Patris providentia, Incarnatio facta est eo 
ipso tempore quo Romani omnia litora Maris Interni pacifice occu¬ 
pabant. Qua dominatione Judaei scandalizati variis in partibus se¬ 
debant. ZELOTES armis regnum recuperare satagebant. PHARI- 
SAEI mores Mosaicos coram professi animos civium suorum sus¬ 
tentare studebant, ne ullo modo se subditos esse agnoscerent. SAD- 
DUCAEI, qua prudentia Romani summo sacerdotio honores non 
negarent nonnullos animadvertentes, viam conciliationis curabant 
ne omnem libertatem genti suae tolleretur. HERODIANI in Herode, 
tetrarcha Galiaeae, dignitatem regiam, etsi non erat Davidica, cole¬ 
bant. Qua via et ratione a Romanis exspectabant restaurationem 
regni integri. PUBLICANI, utilitati suae allecti, inter cives suos Ro- 

mana tributa colligebant, quos ceteri Judaei inter peccatores com¬ 
putabant, cum Joannes dicebat «Nihil amplius quam quod consti¬ 
tutum est, vobis faciatis». 

Inquire nunc quid doctrina Regni Caelestis exspectationi ju- 
daicae non satisfecerit. Nonne, inter alia, quia JESUS salutem non 
solis Judaeis promittebat, sed omnibus gentibus atque ex omnibus 
gentibus Romanos nolebat expelli nec dominationem eorum pacem¬ 
que armatam ullo modo increpabat? Sed aliud mirabile proponen¬ 
dum est. JESUS, qui propter tolerantiam quam erga Romanos ha¬ 
bebat, in odium civium suorum venit, a praeside tamen Romano 
damnatus est ut, si modo nobis liceat consilia divina investigare, 
intercedente potestate gentili, non a solis Judaeis occideretur, sed 
sub specie romana etiam ab omnibus gentibus. De quibus omnibus 
occisoribus, sodalibus et participantibus hanc orationem ad Deum 
habuit «Pater, dimitte illis, quia nesciunt quod faciunt». Fuit ergo 
Pontius PILATUS non solum Imperatoris delegatus, sed quodam¬ 
modo totius Gentilitatis, cujus nomen symbolo fidei jure inser¬ 
tum est. 

Qui ergo hodie usum sermonis latini temere impugnant aut in¬ 
genium juris romani proprium omnemque cultus vitae romanae he¬ 
reditatem, timeant ne quid evangelicum tollere frustra conentur, 
scilicet qui inter promissiones Judaeis jurejuratas et misericordiam 
ceteris gentibus impertitam constitutus est divina Providentia nexus 
romanus. 


GALLIA SEU FRANCIA 


De patria mea Francogallica, tibi, puer alienigena, varia dicam, 
i. e. geographica et historica. Haec fortasse jam nosti, sed, ni fallor, 
te juvabit quae vocibus vernaculis didicisti, litteris latinis legere. 

Geographia. Quae terra a Romanis Gallia vocata est, hodie a ple- 
risque Francia («France»), in Europa Occidentali ita sita est ut, 
sicut hexagonus, fines ejus sex lineis rectis adumbrari possint. 

A meridie occidentali, Pyrenaei montes («Pyrenees») eam ab 
Hispania separant. Ad meridiem orientalem, Mare quod Romani In¬ 
ternum vel Nostrum appellabant, quod hodie Mediterraneum nun¬ 
cupatur, incolas ad mercaturam nauticam vocat. Ab oriente, Alpes 
(«Alpes») ab Italia, Jura mons ab Helvetia eam separant et parva 



Horis subsicivis 


29 


pars Rheni («Rhin») fluminis a Germania. In regione aquilonensi 
et orientali, nulli sunt lines naturales, sed fines ab hominibus fixi, 
qui Germaniam et Belgium contingunt. Ab aquilone occidentali. Ma¬ 
nica («Manche») mari alluitur trans quod insula illa maxuma stat 
quam Romani Britanniam, hodierni Angliam vocant. Denique a pla¬ 
ga occidentali, sol sero videri potest in Oceanum mergi. 

Terrae francogallicae maxima distantiarum omnium patet: ab 
Aquilone ad Meridiem, mille chiliometris ab Occidente ad Orientem, 
mille chiliometris. 


Superficies autem ejus aequaretur rectangulo longitudine mille 
chiliometrorum, latitudine quingenta ch. m.: i. e. quingenta milia 
ch. m. quadratorum. 

In qua incolunt homines (scilicet viri ac mulieres, senes et pueri) 
circiter quinquaginta milia milium. Noli tamen credere in unoquo¬ 
que chiliometro quedrato inveniri centum homines. Etenim sicut in 
omnibus terris, magnae sunt solitudines, parvae densitates. Immo 
qui ruri beatos dies agebant, pauco quidem aere, multis autem po¬ 
mis et frugibus, invidia ac desiderio incitati in urbes affluunt, in 
quibus —massa sibimetipsi ignota— vitam technicam patiuntur. 

Ecce urbes notissimae: ad flumen Sequanam («Seine»), Lutetia, 
qui hodie Parisii («Paris») vocantur ex nomine priscorum incola¬ 
rum; ad flumen Rhodanum («Rhone»), Lugdunum («Lyon»). Nota 
caput Angliae (anglice «London») etiam Lugdunum vocari; ad mare 
Mediterraneum, Massilia («Marseille»), portus florentissimus. In 
Flandria, («Flandre») provincia septentrionali, Insulae («Lille» quod 
olim scribebatur «1'Isle»); ad oram fluminis Ligeris («Loire»), Nam- 
netae («Nantes»); ad oram fl. Garumnae (Garonne»), Burdigala («Bor- 
deaux»). 


Quas urbes quicumque possunt diebus festis gregatim aufugiunt 
ut per vias multitudine vehiculorum haud raro obstructas rura pe¬ 
tant aut montes vel litora. Nonnulli vel ultra fines patrios sitim 
suam omnia videndi frustra exstinguunt. Ego nullam terram pul¬ 
chriorem duco quam patriam in qua natus sum: varietas frugum 
variis caelis respondet: in Normannia («Normandie»), herba vaccas 
alit, circa Parisios, frumenta sole moderato coquuntur, propre Aver¬ 
num («Auvergne»), arbores frugiferae coluntur, in Provincia («Pro- 
vence»), olivae, multis in locis, vinea. Servatae sunt quoque passim 
silvulae, quibus recordari possumus priscae Galliae majorumque 
nostrorum Celtarum. 


Annales. Celtas vivebant nec scribebant. Quos Graeci Galatas, La¬ 
tini Gallos vocabant. E quibus eruditi a mercatoribus hellenicis lit¬ 
teras graecas didicerunt. 

Romani prius litus Maris Interni occupaverunt. Deinde, Julio 
Caesare duce, omnes Gallos transalpinos usque ad Belgas pacave¬ 
runt. Tunc coloni Romani, terris acceptis, ita cum Gallis paulatim 
mixti sunt ut plebs saeculi tertii et quarti Gallo-romani vocentur. 
Sic lingua francogallica hodierna dici potest mixtio quaedam sono¬ 
rum celtorum, syntaxeos graecae et vocabularii litteraturaeque 
romanae. 

Barbaris saeculo V fines imperii invadentibus, gens Francorum, 
Clodovaeo duce, praestitit. Quae gens atque rex, Clotilda uxore 
christiana heroice suadente, ad baptismum accesserunt, prae ceteris 
barbaris ab haeresi ariana immunes. Hinc illud verbum «Natio 
Franca, primogenita Ecclesiae» et alterum «Gesta Dei per Francos». 
Qui vero nolebant, ut Gallo-romani, aut agros colere, aut artes exer¬ 
cere aut litteris vacare, sed in solo venatu et gladio occupari, cete¬ 
ros gladio suo protegebant. Nec tamen pacifice regnabant, sed mu¬ 
tuis dissensionibus atque interdum homicidiis potestatem paulatim 
perdiderunt. 

Saeculo VIII, Pipinius, praefectus regiae vel, ut aiebant, major 
palatii, regnum arripuit, Sede Apostolica approbante. Cujus filius, 
Carolus Magnus («Charlemagne»), Europa Occidentali magna ex par¬ 
te subdita linguaque latina ac fide catholica undique difussa, 
Sanctum Imperium Romano-germanicum instituit. Quem Germanici 
et Francogalli suum esse certatim vindicant. 

At potestas, lege hereditaria inter filios divisa, post paucas ge¬ 
nerationes in maximam confusionem dilapsa est. Quicumque Fran- 
cus castellum habitabat, milites armabat et Dux vel Comes vel Baro 
vel Senior vocatus, justitiam suo jure exercebat. Popellus natione 
Gallo-romanus, sive in urbibus, sive in agris, jam non poterat quiete 
operari. Tunc ipsi episcopi abbatesque monachorum personam Se 
nioris gesserunt ad plebem protegendam et ad nepotes Francorum 
iterum foederandos. Inter quos Comes Parisiorum incoepit prae¬ 
stare. Etenim in hac familia, lege Salica renovata, potestatem solo 
primogenito masculo tradebatur. Sic Hugo Capetius, saeculo X, ti¬ 
tulum regium, episcopis nonnullis faventibus, obtinuit. Cujus suc¬ 
cessores, inter res secundas et adversas, maxima constantia studue¬ 
runt «pratum, ut aiebant, suum quadratum rotundare». 

In hac dynastia, saeculo XIII, optime regnavit Sanctus Ludovi- 
cus IX («Louis»). Jura Christianorum et honorem sepulcri Dominici, 
ut adversus Muslimos vindicaret, bellum sub vexillo crucis bis sus¬ 
cepit. Hoc in tempore, Ecclesia, Magistra totius veritatis, per Euro¬ 
pam Universitates instituit et auxit, ut Parisiis in Gallia, Boloniae 
in Italia, Salmanticae in Hispania, Oxoniae in Anglia, Treviris in 
Germania. In quibus juvenes variarum nationum et linguarum 

affluebant et miscebantur. Tunc iterum viguit sermo latinus. Nam 
omnia latine tradebantur, qua lingua omnes concordabant. 

Saeculo XV, cum major pars Franciae in ditione regis Anglici 
erat, .Toanna d’Arc («Jeanne d'Arc»), puella a Sancto Michaele sus¬ 
citata, regem Francum adhortata est, ducatum belli impetravit, vic¬ 
torias inopinate obtinuit. Mox vero ab hostibus capta, magiae et 
haereseos rea, igne addicta est et inter flammas Jesum invocando 
animum reddidit. Cujus fama sanctitatis, miles Anglicus permotus, 
tandem intellexit Deum omnipotentem in sua providentia nolle 
unum regnare in utroque litore Manicae. 

Saeculo XVII, Ludovicus XIV gloriam regiam ad summum vexit 
nomenque Franciae per orbem terrarum diffudit. Lingua Franco- 
gallica, in fontibus suis latinis renovata, ita claruit ut saeculo se¬ 
quenti apud omnes eruditos nota sit aeque ac latina. Ille tamen, 
bellis gravioribus, sumptibus immensis, superbia sua ac tyrannide 
semina futurae eversionis praestitit. 

Illa eversio francogallica («Revolution Frangaise), anno 1789 in¬ 
coepta LIBERTATEM, AEQUALITATEM, FRATERNITATEM declara¬ 
vit atque paulatim usque ad extremas terras diffudit. In quo nomi¬ 
ne, factae sunt ruinae permultae caedesque maximae ne ullum re¬ 
maneret vestigium prisci regiminis. Cum plebs tot mortibus lassare¬ 
tur, dux quidam, Napoleo Bonaparte potestatem arripuit et Impe¬ 
rator Francogallorum factus, vexillum francogallium bellis in annos 
gravioribus gloriose vexit (ab an. 1804 ad an. 1814). Tandem victus, 
in exilio miserrime mortuus est. 

Ab hac eversione usque ad nostram aetatem Francia diversa re¬ 
gimina experta est. Interea trina bella germanica, primum anno 
1870, deinde annis 1914-1918, tertio annis 1939- 1944. In his duobus, 
multi populi signa commiserunt. Nunc autem Francia, ruinis recen- 
tioribus liberata, in Europae Occidentalis foederatione et per uni¬ 
versum mundum viam sibi propriam quaerit ut omnibus prosit. 


«ET VERBUM CARO FACTUM EST» 


Juveni cuidam christiano Dionysius LEPOUTRE, parochus Duria- 
cus, salutem. 

De VIRGINALI CONCEPTIONE colloquia quae recenter habui¬ 
mus meditationem meam excitarunt atque quibus problematibus ju- 

ventus vel christiana laboret, edocuerunt. Nec potui extemplo res¬ 
pondere. 

Mihi enim dicebas: Spiritum in uterum Virginis semen quoddam 
masculum attulisse, divinitus formatum. Nam omnem prolem huma¬ 
nam ex duabus partibus esse constitutam, scilicet ex semine mascu¬ 
lino et ovulo feminino. 

Ego contra profiteor: Spiritum Sanctum nihil carnale attulisse, 
sed potentiam genitalem Virginis ita suscitasse ut Virgo Maria car¬ 
nem praeberet Filio jam praeexistenti. 

Ad haec discutienda, duplex est via: quarum altera est secura 
et lucida, sed ad rem tuam non pertinet, altera in rationem 
scientiae hodiernae descendit, sed cum periculo errandi. Scientia 
enim haec genetica, non potentiam generandi considerat, sed 
«spermatozoiden» et «ovulum», rursus non has easdem particulas, 
sed in eis, «nodum» et in ipso nodo, «chromosomata», in chromo¬ 
somatibus denique, «genea». Cui paulatim latet quomodo haec infi¬ 
mae particulae a reliqua cellula contineantur, serventur et modifi¬ 
centur, immo a toto homine ex quo procedunt ordinentur. 

Majores autem nostri totum hominem considerabant, i. e. ad ge¬ 
nerationem prolis quod attinet (nec non et ad educationem) patrem 
et matrem, non solum in corpore, sed etiam in affectibus. Hoc enim 
omnino verum persuasum habebant quod in homine corporalia spi¬ 
ritualibus concordant et partes in toto ordinantur. Sic intellexerunt; 
parentes esse prolis suae procreatores, i. e. corpus vivum ex eis tale 
constitui quod post quandam evolutionem et transformationem a 
Deo impetraret animam spiritualem quae postea corpus moderare¬ 
tur atque sustineret. Hinc, etsi parentes animam spiritualem non 
producunt, eam tamen generatione designant et in personam singu¬ 
larem praefinitione instituunt. Non sic de Virgine Maria et de 
Verbo Dei. Nam Maria personam jam omnino signatam genuit et 
anima beata Christi a prima constitutione corporis sui est creata. 

Inquires fortasse quo in actu aut quali in beatitudine creata sit. 
Ubi enim anima spiritualis exsistit, oportet quoddam intellegat et 
velit. Nam nullum «ens» potest ab operatione sua principali cessare. 
At in primo foetu, in quo cerebrum nondum formatur neque tactus 
pellis sensitivae, nullum est phantasma nullaque sedes abstractionis 
intellectualis. 

Respondendum est animam humanam Verbi a primo instanti 
Deum, Patrem suum, videre facie ad faciem, non ex merito, sed ex 
hereditate sibi connaturali. Qui actus simplicis intuitus nullis phan¬ 
tasmatibus cerebro praebitis indiget. Hinc ut foetus humani inci¬ 
piunt esse quoddam vegetale, deinde procedunt ex ordinatione na¬ 
turali ad quoddam sensibile et mobile, tandem, praecordiis et cere- 

bro jam satis formato, naturaliter mutantur, anima spiritali a Deo 
infusa, in hominem, non sic de Incarnatione Verbi. Nam, ut infra 
dicemus, quod vegetale Virgo genuit, in se non substitisset neque 
ad ulteriora processisset nisi in anima statim perfecta acceptum 
esset. 

Rursus majores nostris intellexerunt aliud esse in generatione 
officium paternum, aliud officium maternum. Patri auctoritas, matri 
aequalitas. A patre amor uxoris, a matre oboedientia viri. Ita ut, 
licet agnoscebant in matre potentiam genitalem ejusdem naturae 
esse atque in patre, tamen faciebant a patre produci quodammodo 
formam, a matre materiam. Quae cum scientia hodierna concordant. 
Nam hodierni sapientes dicunt in spermate masculo nodum esse 
praecipuum, in ovulo, reliquam cellulam, quod est cytoplasma. Item 
ex spermate oriri utrum proles futura sit puer an pupilla. 

Sed ut rem nostram pressius penetremus, sciendum est ad foe¬ 
tum constituendum patrem dimidium hereditatis suae genitalis tra¬ 
dere, item matrem dimidium suae. Quae dimidiationes casu fiunt, 
ita tamen ut ovula ad utrumque sexum ordinentur, spermata autem, 
alia ad sexum virilem, alia ad sexum muliebrem. Cujus signum est 
quod omnis foetus humanus incipit utrumque sexum in se formare, 
ac postea alterutrum in detrimento alterius ampliare, donec ad ma¬ 
turitatem unius perveniat. Quae ita fiunt ut atrophia organorum 
muliebrum major sit in viro quam virilium in muliere. Sic in omni 
homine, sive mas est sive femina, hereditas utriusque sexus inveni¬ 
tur totaque humana natura. Rursus sciendum est ovaria muliebria 
ovula producere, non solum ex rhythmo dierum, sed etiam quando¬ 
que ex amore et diuturna copulatione. 

Quae cum ita sint, ut obicibus hypothesum scientificarum per 
hypotehesin respondeam, putemus Virginem Mariam ita a Spiritu 
Sancto in desiderium Filii divini generandi esse anima et corpore 
raptam ut duo simul ovula produceret, quae etsi non poterant per 
se coadunari, tamen ab anima Christi tunc creata in unum ordinata 
sunt. Hoc quoddam vegetale, etsi totam carnem humanam in se con¬ 
tinebat totamque hereditatem geneticam matris suae, tamen non po¬ 
terat per se dirigi, sicut diriguntur ceteri foetus humani, sed ab 
ipsa anima in qua consistebat dirigebatur usque ad virum perfectum. 
Hinc anima beata Christi condiciones corporis numquam secuta est, 
sed semper praeccessit, secundum illud Apostoli (1 Cor. XV-45): 
«Factus est primus homo Adam in animam viventem, novissimus 
Adam in spiritum vivificantem». 

Haec tibi scribebam, non ut secundum mentem scientificam ho¬ 
diernam de particulis materialibus disputes, sed ut, objectionibus 
scientiae quam celerrime remotis, ad viam securam et lucidam re- 

vertaris et ipsam Mariam Virginem ejusque Filium contempleris 
actaque et vitam eorumdem recolas. Qua ex assidua meditatione pro¬ 
fundius in dies intelleges quam verum sit quod pueri christiani sta- 
tim accipiunt: VIRGINEM MATREM DEI FILIUM GENUISSE. 


Dionysius Lepoutre (cure de DURY) 

Duriaci prope Ambianum ad Suminam in Gallia 
80. AMIENS (France) 



ASTER SAGITTARIUS CLARISSIMUS 


Cum regi Philippo sponte operam suam pollicitus esset quidam 
Aster, sagittarius celeberrimus, qui revera jactabatur quod tantam 
dexteritatem arcui protendendo haberet ut passerem velocissimum 
in aere transfoderet, rex quidem respondit se tunc ejus sollertia 
usurum cum hirundinibus bellum indiceret. 

Quamquam nullum verbum proeliator addidit, sic tamen eum 
ludibrium perculit, ut in urbem a rege obsessam includeretur. A 
moenibus autem sagittam in regem ejecit in qua «Ad dexterum Phi¬ 
lippi oculum», scriptum erat. 

Constat enim sagittarium de sua dexteritate in sagittis projicien¬ 
dis minime omnino exagerasse, cum sagitta scopum attigerit. 

Tunc Philippus in ipsa quidem sagitta hanc inscriptionem nimis 
metuendam exaravit: «Si rex oppido erit potitus, Aster e laqueo sus¬ 
pendetur». Atque postea Philippus promissa fideliter solvit. 


Rudoi.phus Bellomo 
Cordubae (in Argentina) 


NOLITE FATUORUM CONSILIA AUDIRE 


Plycletus, celeberrimus sculptor graecus, in duas statuas similli¬ 
mas lingendas incumbebat, coram omnibus alteram, alteram autem 
domi faciens. 




Risum teneatis 


Cum vero hanc conficeret, proprium ingenium tantum consulta¬ 
bat; cum autem alteram, omnium sententiis aures praebebat et 
juxta eorum consilia statuam insculpebat. Duobus tandem operibus 
confectis, alteram apud alteram statuam exposuit. Magnopere pro¬ 
fecto primam exprobabant, secunda autem, quae revera proprio in¬ 
genio erat producta, ab omnibus laudabatur. 

—Viri Athenienses —inquit— statua quam exprobatis, vestra est, 
illa autem, quam laudibus effertis, mea quidem est. 


Franciscus Cipolla 

Cordubae (in Argentina) 


FACILLIMUM FACTU! 

Duo pueri summa admiratione praes, 
tigiatorem circensem conspiciunt, qui 
gladium arripit et in os capulo tenus 
immittit. 

— Non intellego —inquit alter— quo 
modo totum gladium deglutire possit 
quin se ipse vulneret... 

— Nihil mirum! Prius exsorbuit va¬ 
ginam! 

IN QUODAM CACERE AMERICAE 

SEPTEMTRIONALI 

Custos ingreditur in cellam cujus- 
dam viri capti, satis famosi, cui dicit: 

— Purga nonnihil cellam. Nam ex¬ 
spectamus civitatis praefectum. 

— Ita est? —inquit vinculis captus— 
Nonne eum tandem cepisti? 

S. Delgado 

NIMIA MORA 

Rosula in puellarum coetum maxi¬ 
ma mora pervenit seque ut purgaret: 

—• Mihi, quaeso, inquit, ignoscite, 
nam adulescens, qui me subsequeba¬ 
tur, tardiore incedebat gradu. 


RECTE SANANDI RATIO 

Homo quidam corporis obesitate sa¬ 
ginatus medicum consulit, qui sibi ali¬ 
quod remedium ad pinguedinem levan¬ 
dam commendet. 

Medicus ei lagoenam centum pas¬ 
tillos continentem porrigit. 

— Quot pastillos sumere debeo? 

— Nullos profecto! Ad usum intesti¬ 
num non sunt! Sufficit ut pastillos 
per terram ter in die dispergas eos- 
que colligas singillatim. 

L. P£rez 

PLAUSUS JURE MERITI 

Concentu a quattuor symphoniacis 
pessime edito, audientium turma vio- 
listriae transeunti vehementer plau¬ 
dunt. 

— Domini mei; —inquit musicus— 
hosce plausus non mereor, nam in 
extrema acromatis parte ne violinam 
quidem tetigi. 

— Idcirco tibi plaudimus. 

JUSTUM DESIDERIUM 

Domina rhaedam automatariam nu- 

per emit atque eam accipiendam adit. 
Sed cum in eam jamjam sit ascen¬ 
sura, non nihil dubitans: 

— Nonne quispiam —inquit— usque 
ad domum meam rhaedam ducere po¬ 
test? 

— Nonne domina ducendi licentiam 
habet? 

— Ita, ita est. Sed mihi placet ut 
conjux meus rhaedam talem qualis 
est semel saltem conspiciat... 

D. Mosaka 

ITERATA PECUNIA 

Mulier quaedam pretiosissima cuna¬ 
bula rotis instructa infanti suo ite¬ 
rata pecunia solvenda emerat. 

Cum postrenam pecuniam solvit, 
eam interrogavit venditor: 

— Quo modo valet puer tuus? 

— Optimam habet valetudinem. Pro¬ 
xima hebdomade ducit uxorem. 

MIRA BEATITUDINIS FORMULA 

Quidam molestissimus vir, qui cum 
Einstein diutissime erat collocutus, 
sapientem sua garrulitate afficiendo, 
antequam abiret: 

— Tandem —inquit— magister, bea- 
titudinis formulam mihi dicas. 

Einstein obsequens scripsit: 

«A» = «X» -f- «Y» + «Z» litteras¬ 
que continuo explicavit: 

«A» beatitudo, labor «X», «Y» pe¬ 
cunia est... 

— Quid ergo «Z»? 

— «Z» silentium est. 

T. Joven 

AMENTIS INDICIA 

Hominum insanorum curator custo¬ 
dem quendam publicum sistit in via. 

— Cave, amabo. Quidam demens is¬ 
tac transire potest. 

— Quaenam habet indicia? 

— Homo coma flava, oculis caeru¬ 
leis, corpore mcicerrimo minimoque 
est. Tamen nonaginta chilogrammata 
pondo valet. 


— Quo modo potest mecerrimus ac 
minimus homo eo pondo valere? 

— Quidni? Nonne tibi dixi illum de¬ 
mentem esse? 

VALIDUM SANE ICTUM! 

Duo amici multo mane venatum 
anates eunt. Ex illis unus multum cof- 
feae sumpsit; alter vero continuo po¬ 
cula coniaci potabat. 

Exspectationi vacant, cum subito 
ecce unus apparet anas. Qui multum 
coffeae potaverat scopletum displodit 
sed recte non collineat. Alter vero sco¬ 
pum attingit. 

— Validum sane ictum! —dicit prior. 

— Vah! Nulle meo merito! Cum adeo 

vicinus uterque sibi esset^ duos ana¬ 
tes simul uno ictu necessario collinea¬ 
re debebam! 

C. L(5pez 

GRAVISSIMUM MOMENTUM 

In dono quodam duodecim contabu¬ 
lationum machina scansoria inter 
duas constitit contabulationes homi¬ 
nem intus includens. Janitor, magnos 
clamores edens, sursum vocem attollit 
ad inclusi timorem sublevandum: 

— Nihil tibi curae —inclamat— Cum 
scansorium non recte moveretur, 
jam rei peritum arcessivimus. 

Responsum desuper demissum labi- 
tur desperanter: 

— Plane intellego... ego sum! 

J. Alonso 

RARUM SALINUM 

In cauponam ingressus quidam hos¬ 
pes famulam jussit salinum, quod sa¬ 
lis nihil habebat, implere. Multum 
transiit tempus et famula tamen, quae 
salinum secum asportaverat, non re¬ 
dibat. Tandem hospes exspectando fes¬ 
sus famulam vocat atque: 

— Quid —inquit— tantum temporis 
tibi opus est ut salinum impleas? 

Cui famula hoc dedit responsum: 

— Certe, domine mi, nescisne quot 
habeat foramina salinum quamque 
angusta sint? 

CHARTARUM LUSORIARUM 

INVENTOR 

Cum Dmnus. Michael de Unamuno 
in manibus chartas lusorias haberet 
cum amicis quibuscum ludere quon¬ 
dam solebat, tum subito: 

— Nihil, inquit, dubii est quin qui 
lusorias chartas invenit, homo om¬ 
nium quisque sapientissimus fuerit. 

Quem unus ex amicis interpellavit: 

— Ecquid de eo a quo lectus inven¬ 
tus est? 

Cui Dmnus. Michael respondit: 

— Nihil amplius dicendum: idem 
erat homo! 

R. Ndomgo 

CALLIDUM RESPONSUM 

Peregrinator americanus in taber¬ 
nam rerum antiquarum mercatoris 
itali ingreditur. 

— Duos velim, quaeso^ scyphos Mar¬ 
ci Aurelii Imperatoris. 

Mercator imperturbato animo: 

— Cum ansa, inquit, ad dextram an 
ad sinistram? 

PSITTACUS SAPIENTISSIMUS 

Scotius quidam magno pretio eme. 
rat psittacum, qui praeter eximiam 
pulcritudinem, tanta pollebat prae¬ 
stantia ut scriptoris La Fontaine fabu¬ 
las memoriter recitaret. Psittaci do¬ 
minus cum amicis quondam sponsio¬ 
nem decem libellarum fecit psittacum 
tabulam La Fontaine recitaturum. 

Amici in sponsionem conveniunt 
omnes. Avis autem, mirum in modum 
domino stupescente, ne rostrum qui¬ 


dem coram aperire dignatur. Cum 
omnes domo abierunt, scotius furiose 
stomachatus psittacum objurgat: 

— Me miserum, qui non solum pro 
animale tam vili tantum argentum 
impendi, verum etiam ab amicis prae¬ 
terea derisus sum! 

— Ne fueris insipiens! —exclamat 
psittacus— Cum proxima occasione 
viginti adversus te unum sponsionem 
amici tui facient, tum equidem om¬ 
nes La Fontaine fabulas recitabo. 

PRUDENTIA OPUS EST 

Homo quidam psychiatrum consu¬ 
lendum adit digito in auricula dextra 
immisso. 

— Squalidiorem habeo muscam quae 
duos abhinc menses meatum auricu¬ 
larem occupavit, ubi tot gyros ducit 
ut paene amens efficiar. 

— Quid tibi accidat animadverto. Ne 
tamen fueris anxius. Facillima cura¬ 
tione chirurgica expedietur via. 

Psychiater aegrotum dormire cogit 
factaque curatione chirurgica clienti 
de somno revocato molestissimum 
confirmat animal e medio omnino 
sublatum esse. 

Aliquot post diebus medicus in via 
obviam fit clienti, qui digitum in au¬ 
ricula dextra iterum fert immissum. 

— Compertum, amice, habes me tibi 
muscam illam molestissimam extra¬ 
xisse! 

— Certo, certo scio, sed aurem 
meam apertam non ita patiar ut alia 
musca in eam ingrediatur. Prudentia 
opus est. Non adeo sum amens! 

Bilbilitanus 

Ki.ingnfh, F. — Yirgil: Bucolica, 
Georgica, Aeneis. Artemis Verlag, 
Ziirich, 1967. Pag. 608, 78 F. 

F. Klingner, in Universitate Mo- 
nacensi Professor, quamplurimis su- 
perioribusque operibus jam diu Ver¬ 
gilio operam navavit. Nunc vero 
omnibus qui mantuamini poetam co¬ 
lunt, diutissimarum vergiliani ope¬ 
ris meditationum fructus offert. 

Bucolica hic apparent textu latino 
germanicaque interpretatione in¬ 
structa atque exornata; quibus com¬ 
mentarium saepe locuples et abun¬ 
dans (cfr. Ecloga IV cujus commen¬ 
tariis decem et amplius paginae 
occupantur) insequitur. Ad Georgi¬ 
ca et Aeneiden quod spectat 
F. Klingner neque textum neque 
versionem sed tantum abundans 
commodat commentarium. Unum¬ 
quodque Vergilii opus singillatim 
inquiritur onmesque ejus quaestio¬ 
nes penitus sciteque ab auctore dis¬ 
putantur. Quapropter opus non mo¬ 
do germanos verum etiam totius 
orbis terrarum Vergilii studiosos 
juvabit. 

Ecce totius operis index: Bucoli¬ 
ca (p. 9), Georgica (p. 175), Aeneis 
fp. 365). Index auctorum (p. 603). 

Dki^altmoy, A-Rfmy, L. — Poetes et 
Prosateurs latins. Pages choisies. 
Premiere partie: Textes. Poetes 
latius. Classe de Seconde. Premie¬ 
re partie: Textes Deuxieme par¬ 
tie: Preparation. Pag. 100 et 55. 
Maison d’Editions Ad. Wesmael- 
Charlier, Namur, 1967. Pag. 288. 

Clarissimi Professores A. Delau- 
noy et L. Remy scripta selecta no¬ 
bis offerunt textuum latinorum e 


poetis vel e solutae orationis scrip¬ 
toribus excerptorum. Summa aucto¬ 
rum novitas videtur varietas quae¬ 
dam mira in scriptoribus quampluri¬ 
mis seligendis; quam ob rem e 
tritissimis exire viis licet minusque 
notos in litteris humanis scriptores 
adire, quorum momentum humanum 
vel historicum jure videtur maxi¬ 
mum. Vel quod ad scriptores classi¬ 
cos spectat, auctores hujus antholo- 
giae textus eorum nimis notos prae¬ 
terierunt aetatisque nostrae magis 
magisque adaptare curarunt. 

Notanda quoque ut novitas tabu¬ 
la synoptica historiae ac litterarum 
qua scriptores latini aptius illustran¬ 
tur. Ad voluminis faciliorem usum 
nolulae, quibus textus explicantur, 
ad minimam partem contractae 
sunt; non nullis summum lineis, 
quasi textus prooemio, res tractan¬ 
dae praebentur. Fasciculus separa- 
tim typis mandatus perutilis erit 
adulescentibus ad arduum saepe 
classicorum scriptorum studium in 
iis quae ad quaestiones semanticas, 
grammaticas, historicas, mythicas 
attinent, et etiam magistris qui ad 
pericula discipulis subenda nudo 
volumine sine notulis seu duntaxat 
textu simplici litentur. 

I)k VVp-Tak, T. M. — Lysistrata: 

Yreie , vrotiw en Ohsceniteit bij 

Aristophanes. J. B. Wolters, Gro- 
ningen, 1967. Pag. 143. 12'90 FI. 

Comoedia Aristophanis, cui index 
“LYSISTRATA”, quamplurimas hu¬ 
cusque suscitavit quaestiones. Ex iis 
tres disputandae hoc opere seligun¬ 
tur. 

Primum quod ad pacem spectat. 
Aristophanes sese rebus publicis 

tempcratoque imperio populari im¬ 
miscuisse videtur. Tribus saltem 
comoediis pacis praeconium lecit, 
quia infelicium miserebatur homi¬ 
num qui vehementer crudeliterque 
bello vexarentur (p. 1). 

Deinde de muliere agit auctor. 
M. T. De Wit-tak mulierem defen¬ 
dit minime, ut hucusque creditum 
est, a negotiis rei publicae affuisse; 
semper belli fructus prima perci¬ 
piebat mulier, quae sua parte omni 
culpa vacaret cujusque maternum 
opus graviter periclitaretur (p. 27). 

Denique tertiam rem auctor attin¬ 
git. Nemini est infitianda obscenitas 
quaedam in Aristophanis comoediis, 
sed non nulla occasione procax ejus 
dicendi genus ad lasciviam porno- 
graphiamque proprie accedit. 'Con¬ 
siderandum sane in non nullis cul¬ 
tibus. praesertim in dionyseo, obs¬ 
cenitatem inesse procacitatemque 
dicendi in “LYSISTRATA” haud- 
quaquam ea quae argumento ac ne¬ 
cessitate requiruntur, superare 
(p. 93). 

On fine operis fit Summarium 
(p. 125), Locorum index (p. 134), Bi¬ 
bliographia (p. 139). 

Wiixetts, R. F. — The Law Code 
of Gortyn. Introduction, transla- 
tion and commentary. Walter de 
Gruyter. Berlin, 1967. DM 128. 

Gortyna, si Strabonis probamus 
sententiam, simul cum Gnoso Cydo- 
neaque una e tribus praecipuis 
Cretae urbibus numerantur; quae 
sub imperio romanorum provinciae 
Cretae et Cyrenaicae caput exstitit. 

Ibi columnam, muro cujusdam 
molae inclusam inscriptionibusque 
arcaicis coopertam, anno 1857 
L. Thenon invenit. Si archaeologus 
profundiorem in effodendo navassel 
operam, murum orbiculatum reperi- 


sset quo duodecim continebantur 
columnae inscriptionibus contectae. 
Quae partim anno 1879 ab Ilaus- 
soulier, partim anno 1884 ab Halb- 
herr inventae sunt. Juridicae erant 
inscriptiones, scilicet legum codex, 
qui hodie vulgo “Gortynae Leges” 
inscribitur. 

Unaquaeque columna, excepta ul¬ 
tima, circiter LV lineas continet. 
Litterae boustrophedon scriptae 
apparent, vetus alphabetum digam¬ 
ma includit, dialectos doricus est 
saec. VI-V ante Ch. n., sed institu¬ 
ta quorum testimonia affert satis 
antiquiora videntur. 

En quae ab auctore doctissime 
tractantur. Prima Pars: 1. Gortynii 
Codicis inventio. 2. Lingua Codicis. 
3. Tempus legumque finis. 4. Insti¬ 
tuta socialia apud cretenses. 5. Do¬ 
minium, matrimonium, regale impe¬ 
rium. 6. Heres feminea. 7. Adulte¬ 
rium atque divortium. 8. Liberi non 
legitimi. 9. Adoptatio. 10. Justitiae 
administratio. Altera Pars: Textus 
anglico sermone rite conversus. Ter¬ 
tia Pars: Columnarum commenta¬ 
rium. Libri de re, praeter alia opera 
epigraphica et commentarios, selec¬ 
ti numerantur. Postremo indices in¬ 
venies: verborum. Codicis locutio¬ 
num, deonim, hominum, locorum. 
Et in extremo opere XIII tabulae 
columnarum Gortynaeque situs exhi¬ 
bentur. 

Morfokd, M. P. O. — The Poet Lu- 

can: Studies in Rhetorical Epie. 

Basii Blackwell, Oxford, 1967. 

Pag. 93. 25s net. 

Y r ix inveniri potest judex litteratus 
qui in aestimanda Lucani Pharsalia 
poetam Cordubensem non insimu¬ 
lent quod nimium arti rhetoricae 
indulserit. IToc tamen opere M. P. O. 
M o r f o rd demonstrare contendit 



Bibliographia 


41 


quantum rhetorices poesi epicae 
conferre valeat, eo consilio ut om¬ 
nibus probetur locus quem rhetori¬ 
cae Lucanus tribuerit in Pharsalia. 

Liber allatus est ad doctoris dig¬ 
nitatem assequendam in Universi¬ 
tate Londiniensi anno 1963 hoc in¬ 
dice: “Asptcls of Lucan’s Rheto- 
ric”. En qui sequuntur varii operis 
aspectus: Introduction (IX-XI) I. 
'Ilie Elements of LucaiPs Rhetorical 
Thecnique (1). II. Lucan and Ale¬ 
xander the Creat (13). III. The Li- 
terary Background to Lucan’s 
Storms (20). IV. Lucan’s Storms: 
Analysis and Discussion (37). V. Di- 
vination and Magic (59). VI. Lucan’s 
Dreams (75). VII. Conclusion: Lu¬ 
can and Rhetorica! Epie (85). Select 
Bibliography (89), Indices (91). 

Quintilianus putabat Lucanum 
potius tamquam exemplum oratori¬ 
bus esse commendandum quam poe¬ 
tis; contra M. Morford defendit 
multo magis quam oratorem, poetam 
eum exstitisse faciliusque nos id 
animadversuros si Lucanus opus 
perficere suum potuisset. 

Roos, A. G. - Wirth, G. •— Flavii 
Arriarti quae exstant omnia. Vol. 
I: Alexandri Anahasis. Lipsiae 
(Leipzig) in Aedibus B. G. Teub- 
neri, 1967. Pag.: V-LVI, 1-450. 

“Arriani Nicomedis operum edi¬ 
tionem, quam maxime necessariam 
A. G. Roos inter annos 1907 (Ana- 
basis Alexandri) et 1928 (rell. opp.) 
muneri suo miro quodam studio per 
plus quam quinque lustra deditus 
luculentissime confecit, Aedes Teub- 
nerianae denuo prelo subiciant, sa¬ 
tis superque causa esse videtur”. 
Quibus verbis indolem atque mo¬ 
mentum ostendit hujus correctioris 
editionis G. Wirth, qui addenda et 
corrigenda adjecit. 


Primum ad Prolegomena (V-LV) 
accedamus quibus quattuor capita 
comprehenduntur. En caput I: De 
codice archetypo (V-XI), unde ce¬ 
teri omnes originem traxerunt; qui 
codex auctori videtur Vindebonen- 
sis histor. Gr. 4. Codex describitur: 
bombycinus, saec. XII exeuntis vel 
XIII incipientis, 160 foliis constans, 
Arriani Anabasin continens, nitide 
et accurate scriptus litteris satis 
magnis. Caput II: De codicibus 
apographis (XI-XXXVI), ubi inter 
plura numerantur Cod. Salmanti- 
censis Bibliothecae Universitatis 1,2, 
24 et 1,2,22. Caput III: De ceteris 
subsidiis criticis (XXXVI-XLI) A. 
Anonymus de obsidione toleranda; 
B. Excerpta de sententiis, de legatis, 
poliorcetica; C. Grammatici et lexi- 
eographi. Caput IV: De veteribus 
editionibus et de ratione hujus edi¬ 
tionis (XLII-XLIX). Inter plura 
haec notari oportet: “Veteres edi¬ 
tiones recensebimus, ut videamus, 
ad quorum codicem fidem... Arria- 
nus hucusque editus sit... In hac 
editione curanda et apparatu critico 
instruenda hanc viam ingressus 
sum”. 

'Deinde Conspectus librorum (LVI- 
LXIV) seu Bibliographia, Conspec¬ 
tus siglorum (LXV-LXVI), Textus 
apparatu critico instructus paginas 
1-390 occupat. 

Denique indices inveniuntur: In¬ 
dex nominum (391-426); Index auc¬ 
torum (426); Excerpta Photii (427- 
431); Addenda et corrigenda (432- 
450). 

Roos, A. G. - Wirth, G. — Flavii 

Arriani quae exstant munia. Vol. 

II: Scripta minora et fragmenta. 

Lipsiae in Aedibus B. G. Teub- 

neri 1958. Pag. V-LXVIII; 1-349. 

“Codicem, qui Arriani Anabasin 
continent, plerique Indicam quasi 

Anabaseos appendicem ei subjunc¬ 
tam habent. De eis egi in Prolego- 
menis ad Arriani Anabaseos et In¬ 
dicae editionem criticam (Diss. Gro- 
ning. 1904) et in hujus editionis vol. 
I (1907) praefatione”. Ita loquitur 
cimus, vir A. G. Roos in prooemio, 
in quo de codicibus scite disserit 

(V) , De ceteris subsidiis criticae 

(VI) , De editionibus Indicae (VII), 
De Gynegetico - De cod. Palatino 
Graeco 398 (XI), De Demetrii Pe- 
pagomeni Gynosophio (XII). De 
editionibus Gynegetici (XIII), De 
periplo Ponti Euxini - De cod. Pa¬ 
latino gr. 398 et de ejus apographo 
I.ondiniensi (XIV), De ceteris subsi¬ 
diis criticis (XV), De editionibus 
peripli Ponti Euxini (XIX), De tac- 
tica et de acie contra Alanos - De 
Cod. Laurentiano gr. LV 4 et de 
Codicibus ex eo derivatis (XX), De 
ceteris subsidiis criticis (XXII), De 
editionibus taclicae et aciei contra 
Alanos (XXVI), De fragmentis de 
rebus physicis (XXVII), De epistula 
ad L. Gellium (XXIX), De Arriani 
operibus historicis nunc perditis 
(XXIX), De operibus Arriano inju¬ 
ria attributis (XXXIV), De rebus 
orthographicis (XXXV), De hujus 
correcti oris editionis indole 
(XXXVIII), ubi G. Wirth. qui non 
nulla addenda et corrigenda in hac 
editione adjecit, nomina quoque 
contulit eorum qui summis laudibus 
editionem Roosii a. 1928 extulerunt, 
haec verba lectoribus habet: “Hu¬ 
jus autem voluminis praeter Indi¬ 
cam illam libris, quod nulla re nisi 
fragmentis tantum nititur, ita dedi 
operam, ut ex libris antiquorum, 
quibus haec fragmenta continean¬ 
tur, adderem, quae mihi quidem 
singulos Nostri locos illustrare vi¬ 
dentur, a viris doctis alias partim 
notata”. 

Deinde fit conspectus librorum 


seu Bibliographia (XLVI), Codices 
(LVI), Testimonia de vita Arriani 
(LVIII), Conspectus operis (LXVIII), 
Textus (1-290). Indices: I. Index 
auctorum (291) II. Index nominum 
et rerum (292) III. Comparatio nu¬ 
merorum (320). Addenda et corri¬ 
genda (325). 

Denique in operculis tres tabulae 
adiciuntur: I. Nearchi navigationis 
pars orientalis II. Nearchi naviga¬ 
tionis pars occidentalis III. Ponti Eu¬ 
xini periplus secundum Arrianum. 

Pantaleoni, M. - Calboli, G. — 
Atoi/sii Galvani. De ossibus lectio¬ 
nes quattuor , nunc primum editae. 
Thesaurus Latinitatis. Vol. I. Edit. 
Compositori, B o 1 o g n a , 1966. 
Pag. 190. Lib. It. 2.700. 

Tondjni, H. —• Xanthi Viriati Scrip¬ 
ta Latina nunc primum edita. 
Thesaurus Latinitatis. Vol. II. 
Edit. Bononiae in aedibus Com¬ 
positori, a. 1967. Pag. 114. Lib. 
It. 1.900. 

Optimis ominibus commentarios 
qui “LATINITAS” inscribuntur 
prosequimur, quod nobis his primis 
duobus magni aestimandis volumi¬ 
nibus exquisitissima veste typogra- 
phica indutis “Thesaurum Latinita¬ 
tis” reserare incipiunt. In limine 
quasi hujus “Thesauri” ejus aucto¬ 
rem meritissimum Hamletum Ton- 
dini audiamus qui propositum inci¬ 
pientis seriei operum latinorum 
edendorum aperte nobis patefacit: 
“Peropportune enim deliberaverunt 
(qui moderantur Latinitati), novam 
libellorum seriem, quandam quasi 
Commentariorum nostrorum propa¬ 
ginem, sensim edendam curare, qui 
ad rem nostram pertineant, eique 
nonnulla afferant incrementa. Scili¬ 
cet Deo suffragante, in vulgus gra- 

datun emittemus opera, post rena¬ 
tas litteras, latine exarata, quae aut 
nondum luerint loras data, aut, licet 
olini luerint prelo impressa, hodie 
tamen sint inventa rara, aut nostris 
hisce diebus composita sint; quae 
nihilominus omnia, vel ob libri ar¬ 
gumenti, vel ob scriptoris auctorita¬ 
tem, vel ob sermonis elegantiam, in 
suo quodque genere, singulare mo¬ 
mentum et pondus habeant". 

Opus Aloysii Galvani aggredia¬ 
mur recensendum. Hoc primo seriei 
volumine selectae scitaeque "De 
ossibus Lectiones quattuor" conti¬ 
nentur. Nunc vero quid magis mire¬ 
mur nescimus utrum tantam in sub- 
oscura re medica sapientiam an 
ejus elegantem subtilemque sermo- 
m m latinum, quibus cum doctissi¬ 
mus medicus tum litteratissimus vir 
Aloysius Galvani innotescit. 

Volumen dividitur in partes tres 
quarum primani et tertiam Marina 
Pantaleoni, Medicinae Doctor medi¬ 
carumque rerum historicarum poli¬ 
tissima italice exaravit de vita et 
operibus A. Galvani in dicione ana¬ 
tomica, de ejus studiis docendique 
muneribus, de lectionibus illis de 
ossibus quattuor, deque Galvani 
aequalium in re osteologica cogni¬ 
tionibus; quibus rebus commentario¬ 
lum annotationesque in tertia parte 
adjecit. 

Pars altera textum latinum com¬ 
prehendit, aptissimo apparatu critico 
instructum, elegantissimo sermone 
italico a Gualthario Galboli, viro de 
litteris latinis bene merito, conver¬ 
sum. 

Nunc vero judicium instituamus 
oportet de allero ejusdem seriei li¬ 
bro quo Xanthi Viriati clarissimi 
saec. XV scriptoris latini continen¬ 
tur scripta: epistulae, commentatio¬ 
nes, carmina; quae nunc primum la¬ 
tine doctissimus vir Ilamletus Ton- 


dini quasi e bibliothecae tenebris 
eripit et sermone italico elegantissi¬ 
me apiissimeque interpretatur. Qui 
non tantum accuratissimam perfe¬ 
cit interpretationem, verum etiam 
in praelatione doctissime disseruit 
cie X. Viriati aetate, de ejus aequa¬ 
libus viris Foroliviensibus —in pri¬ 
mis Ordelaphis, Nomaiis—•, de vi¬ 
ta, moribus, familia scriptoris, per¬ 
opportunis adnotationibus illus¬ 
trans. 

Hac in editione vernacula versio- 
ne instructa qui legerit epistulam 
illam quae “de vita misera” inscri¬ 
bitur vel illam “ad Luffum No- 
maium" mentem non movere, non 
delectare non poterit, cum tantum 
animi ardorem, tantam argumento¬ 
rum vim tantaque doctrinae exem¬ 
pla, quibus Xanthus Viriatus utitur 
in dicendo, perspexerit. 

Feliciter eruditiismis parestantissi 
misque viris Joanni Baptistae Pighi 
et llainleto Tonclini qui huic Bi¬ 
bliothecae vulgandae moderantur 
quosque comiter sed instanter ro¬ 
gamus ut tam nobile inceptum 
—“Thesaurum Latinitatis”— novis 
voluminibus fortunent atque locu¬ 
pletent. 

Wkstkrink, L. G. — Arethae Ar- 
chiepiscopi Caesariensis scripta 
mitiora, Y(\. I. Edit. B. G. Teu- 
ner, Lipsiae (Leipzig), 1968. 

Bibliothecae Scriptorum Graeco¬ 
rum et Latinorum Teubnerianae 
Coipus denuo locupletatur Arethae 
Archiepiscopi Caesariensis scriptis 
minoribus, Vol. I, Lipsiae in lucem 
nuper editis. 

In hujus editionis praefatione 
primum de Codice Mosquensi sci¬ 
tissime agitur, a Maximo Margunio 
exarato, qui materiam codicis ex 
pluribus exemplaribus congessit; 

quo tempore exaratus sit codex, 
quo modo “manu docta, non inve¬ 
nusta, sed properanti, orthographia 
accurata” conscripserit scriba. De 
notis marginalibus etiam tractatur 
deque origine codicis (IX-XVIII). 

Deinde de ceteris subsidiis seu 
de aliis codicibus disputat auctor, 
scilicet, de codice Cosinitsae (Co- 
siphoenissae), de codice Athous Ba- 
topedii 456, de versione latina trium 
opusculorum Arethae ab Aloysio Li- 
pomano perfecta (XVIII-XX). 

Denique de ratione hujus editio¬ 
nis ipsum auctorem audire licet: 
“Eorum qui ante me Aretham vel 
totum vel Mosquensem edere insti¬ 
tuerunt (O. von Gebhardt, C. de 
Boor. S. B. Kougeas, J. Compernass) 
nemini contigit ut inceptum consu- 
marent... itaque magna ex parte 
scripta minora iam typis vulgata 
erant, ita tamen ut per viginti fere 
volumina dispersa essent”. — “Ipse 
nihil hac editione egi nisi ut studio¬ 
sis historiae et theologiae Byzanti¬ 
nae et litterarum classicarum tex¬ 
tum integrum et fide dignum propo¬ 
nerem. Codicem Mosquensem pho- 
tographorum ope partim transcrip¬ 
si, partim cum editionibus contuli”. 
“In correctionibus aut meis aut alie¬ 
nis recipiendis cautior fui, non 
quod credam textum Arethae om¬ 
nino sine mendis ad nos pervenisse, 
sed quia Arethae tanta licentia in 
formis verborum et in constructio¬ 
ne orationis usus est, insolentissima 
quaeque scriptorum veterum de in¬ 
dustria imitando et adaugendo, ut 
difficillium dijudicatu sit, ad quam 
legem talia exigere oporteat”. 

Editiones Arethae cognoscendae 
praebentur (XXTY-XXVT). Versio- 
nes anglicae, francogallicae, lati- 
nae, neograeca, russica numerantur 
(XXVI). Sigla apponuntur (XXVII). 
Post praefationem textus graecus 


apparatu critico instructus inveni¬ 
tur (1-362). 

Camus, W. A. — Propertius, Elegies 

Book II. Cambridge University 

Press, 1967. Pag. V-VIII; 1-236. 

35s net in U. K. 

W. A. Camps, in Universitate 
Cantabrigiensi Profesor, qui I li¬ 
brum Propertii Elegiarum anno 
1961, IV librum anno 1965, III li¬ 
brum anno 1966 in lucen vulgavit, 
nos II libro in praesentia donat. 
Omnes hujus libri Elegiae, ut supe¬ 
riores libri I. Cynthiae devoventur 
amori, tam fideli, tam versatili, tam 
perfido, cui poeta, quod aliter ferre 
non valet, quamvis invitus non re¬ 
sistet. 

Haec II libri Propertii editio, 
quae ultima a cimo, viro W. A. 
Camps est vulgata, eandem fere ra¬ 
tionem quam in exarandis superio¬ 
ribus libris I, III, IV servavit auc¬ 
tor: textum offert admodum jam 
stabilitum, sati; superque annota¬ 
tionibus illustratum, quo lector ho¬ 
diernus facilius sermonem latinum 
intellegat calleatque cogitata et sen¬ 
sa hujus difficilis sed praestantissi- 
mi poetae, qui in contrarias partes 
vocari solet. 

In hisce Propertii Elegiis com¬ 
mentario exornandis W. A. Camps 
non tantum recordatur alumnos su¬ 
periorum curriculorum humanarum 
litterarum verum eos etiam quorum 
humanum cultum cognoscere in 
universum interest. 

Hic liber II, ut ante I, tantum¬ 
modo fere continet amasii sensa at¬ 
que cogitata diversissima: poetae 
enim animus interdum e furore ad 
summam tranquillitatem in uno 
eodemque poemate mutatur. Ad 
extremum vero librum animi com¬ 
motionum copia fit rarior, adeo ut 

postea, indulgentior jam jam atque 
tolerantior, (Cynthiae perierat versa- 
tilitatem tamquam necessariam 
rerum condicionem sine quibus ne 
ipse quidem vivere possit. 

\V. A. Camps commentariis ter¬ 
mini locique, qui aliquam habeant 
difficultatem in primis verba quae 
in sermone erotico alia significatione 
usurpantur, salis superque explica¬ 
buntur. Quare vehementer lectori¬ 
bus commendamus opus cujus hae 
dotes videntur: sapiens judicium, 
accurata disciplina, dilucidus ordo. 

Walton, F. R. - Gker, R. M. — Dio¬ 
dorus of Siciltj , XII, B o o k s 
XXXIII-XL, Index. W. Heine- 
mann Ltd., London, 1967. Pag. 
675. Price: 25s net. 

Diodorus Siculus est historicus 
graecus (Agyrio loco ortus 80-20 
ante Chr. n.) qui XL de historia 
mundi conscripsit libros, quibus in¬ 
dex “Bibliotheca Historiae”, quos¬ 
que in partes tres divisit: mythicam 
gentium historiam, non graecorum 
et graecorum qui in bello trojano 
interfuerunt, historiam mortis Ale¬ 
xandri (323 ante Chr. n.), historiam 
usque ad annum LIV ante Chr. n. 

Ex his omnibus historiis tantum¬ 
modo habemus libros I-IV (Aegyp¬ 
tiorum, Assyriorum, Aethiopum, 
Graecorum), libros XI-XX (quibus 
Graecorum res gestae ab anno 480 
ad annum 302 ante Ohr. n. conti¬ 
nentur); ex reliquis libris tantum 
fragmenta restant. 

Diodorus Siculus fuit scriptorum 
collector omni ratione critica desti¬ 
tutus: tamen optimis fontibus usus 
est eosque fideliter descripsit; ma¬ 
ximi erit momenti in iis quae ce¬ 
teris scriptoribus desunt et in pri¬ 
mis quod ad libros XXXIII-XL 
spectat, quorum fragmenta a cimis. 


viris F. R. Walton et R. M. Geer 
textu graeco atque interpretatione 
anglica instructa. Domus Editrix W. 
lleinemann accuratissime edidit. 
Praeter alia, maxima commendandus 
index propter copiam rerum el 
abundantiam. 

Qlinn, K. — Virgils Aeneid, A. Cri- 

tical Descriptiori. Routledge et 

Kegan Paul, London, 1968. Pag. 

448. Price: 1,3 os. od. net. 

K. Quinn, Litterarum humanarum 
meritissimus Professor, qui in lu¬ 
cent edidit “The 'Catullan Revolu- 
tion” (Melbourne University Press, 
1959) et “Latin Explorations” (Rou¬ 
tledge, 1963), quique Catulli com¬ 
mentariis exarandis in praesentia 
vacat, novo nos donat opere cui in¬ 
dex “VirgiPs Aeneid, A Critical 
Descriptiori”. 

Ut ex indice patet, auctor lecto¬ 
res adjuvare cupit qui Vergilium 
sive latinum sive anglicum adeunt; 
neque liber manualis neque com¬ 
mentarium videtur opus, sed “des¬ 
criptio quaedam critica” seu con¬ 
templatio —ex plurimis quasi angu¬ 
lis habita— structurae poeseos ver- 
gilianae. Iis tamen ab auctore opus 
destinatur qui Vergilio non tantum 
jam delectantur vel in eo sunt ut 
prope delectentur, sed etiam quibus 
Vergilius est in fastidio atque in 
despectu. 

Accuratae XII librorum explica¬ 
tioni anteeunt praevia exploratio 
Aeneidos finis, recognitio atque re¬ 
vocatio rerum adjunctarum quae ad 
historiam arteinque spectant, des¬ 
criptio praecipuarum linearum qui¬ 
bus exoritur ae ducitur poematis 
structura. Duo praeterea capita an¬ 
sam praebent ad quam plurimas 
quaestiones theoreticas disputandas, 
exempli causa, de formae explica- 

lionr, de verborum origine atque 
conformatione ceterisque. 

Nihil dubii est quin opus eorum 
voluptatem adaugeat qui Vergilium 
amant et colunt; tamen legentibus 
intentissimo opus est aniino, cum 
minime videatur auctoris liber qui 
uno quasi tractu obiter legi possit. 
Idcirco lector, in cogitatione defi¬ 
xus semperque ante oculos Vergilii 
textum habens, interdum quoque a 
Frofessoris K. Quinn opinione non¬ 
nihil dissentiet saepissime autem 
nova fruetur luce qua Mantuanum 
perfundit interpres qui tam scite 
diuque vergilianis operibus studue¬ 
rit. 

West, D. — Reading Horaee. Uni- 
versity Press, 22 George Square, 
Edinburgh 8, 1967. Pag. 156. Pri- 
ce: 25s net. 

Aetate nostra Horatius non illa, 
qua olim, aestimatione fruitur apud 
doctos. Idque sive quod perpauci 
humanarum litterarum alumni ad 
dicendum de poesi permoto animo 
pares inveniuntur, sive quod critici 
litterati sermonem latinum neque 
intellegunt neque callent. David 
West auctor, qui peritissimus lin¬ 
guae latinae est cultor, ostendere 
nititur quo pacto Horatii poetae 
carmina jucundo legentis animo 
nunc possint degustari. 

Prima voluminis pars est intro¬ 
ductio quaedam ad sapidiorem 
quamvis difficiliorem Iloratii poe- 
sim, ubi auctor demonstrare conten¬ 
dit summam in primis exoriri volup¬ 
tatem ex imaginibus, quae apud va¬ 
tem venusimum pleniores amplio- 
resque quam apud quemlibet alium 
poetam classicum inveniuntur. 

Altera parte D. West prima 
praesertim carmina libri primi ex¬ 
plicanda arripit; maxime autem no¬ 


tandum quantum auctoris intersit 
legentes admonitos habere Horatio 
admodum arridere metaphoram seu 
verbi translationem, non ea quae 
cogitabilia tantum sed quae visu, 
tactu, sensu ullo capiuntur, specifi¬ 
cas quoque immo et technicas sae¬ 
pe locutiones et eas quae e quoti¬ 
dianis hominum negotiis derivantur. 
Adeo ut David West defendere 
audeat lalinos alacriore animo quam 
nos commoveri obvio sensu verbo¬ 
rum metaphorice usitatorum pluri- 
masque Horatii verbi translationes 
multo magis logicae rationique 
consentaneas esse quam quod ipsi 
putamus. Quam opinionem auctor 
selectis Epistularum Carminumque 
locis Horatii acutisque commenta¬ 
riis et argumentis corroborat. 

Sat.mon, E. T. — Samnium and the 
Samnites. Cambridge at the Uni- 
versity Press, 1967. Pag.: I-XII, 
1-447. 75s net. 

Qui litteras historiamque ronia- 
norum amamus, cimo, viro E. T. 
Salmon gratulari debemus, quod de 
Samnio in lucem dedit opus scitis¬ 
simum, cujus indicem, ut lectores 
nostri quandarn habeant notitiam, 
praebemus: List of maps (VI), List 
of plates (VII), Preface. 1. The 
sources (1) 2. The land (14) 3. The 
people (28) 4. The culture: a) Eve- 
ryday Life b) The Economy c) Go- 
vernament d) The Army e) I.angua- 
ge f) Art and Architecture. Appen¬ 
dix: Note on the Sabellian tomb- 
painlings g) Religion. Appendix: 
Note on Livy s reference to Samni¬ 
te writing (50-186) 5. r l he First Sam¬ 
nite war (187) 6. The seeond Sam¬ 
nite war (214) 7. Ilie third Samnite 
war (255) 8. The Pyrrhic war (280) 
9. Ronian domination (293) 10. The 
end of the Samnites (340) 11. Con- 

clusion (400) Bibliography (405) In¬ 
dex (417). 

Samnium, regio illa montana Ita¬ 
liae interioris Marsorum, Peligno- 
ruin, Frentanorum, Apulorum, Lu¬ 
canorum, Campanorum finibus cir¬ 
cumscripta, diutissime Romae ob¬ 
stitit. Samnites ergo annalibus rei 
publicae Romanorum jam inde ce¬ 
lebrantur ex quo regio illa sese qua¬ 
si vallum quodam exstruxit, quo 
Romani ab humano Graecorum cul¬ 
tu Italiam meridianam habitantium 
prohiberentur. 

E, T. Salmon opus magni omni¬ 
bus aestimandum, praesertim cum 
primus auctor regionem illam des¬ 
cripserit ejusque historiam, huma¬ 
num incolarum cultum, tria cum 
Samnitibus bella, bellum cum Pyr¬ 
rho, romanam dominationem nar¬ 
randam investigandamque suscepe¬ 
rit. Si Samnites pro libertate tuenda 
animose contenderunt, E. T. Salmon 
asserit eosdem saepissime facinora 
Romae adversus alias Italiae regio¬ 
nes multum fovisse, nunquam rem 
publicam rite stabilitam exstitisse, 
hostibus Romae favisse superioribus 
bellis punicis belloque sociali, fac¬ 
tionemque Marii in Sullam esse 
secutos. 

Vaananen, V. — Introduccion al la- 

tin vulgar. Edit. Gredos, Madrid, 
1968. Pag. 413. 

Domus Editrix “GREDOS” de re 
linguistica latino-romanica legenti¬ 
bus offert volumen quod est con¬ 
versio hispanica editionis francoga- 
llicae V. Vaananen. Professoris fin- 
nici, in aedibus Klincksieck pari- 
siensibus anno 1967 vulgo datae. 
Conversio nobis omnino probatur, 
cum accuratissime sit ab Emmanuel 
Oarrion exarata. 

Opus in duas praecipues quasi 


divisiones dispertitur, quarum alia 
est theoretica, alia litteraria. Prima 
quinque partes habet: Prima pars: 
DE LATINA LINGUA VULGARI: 
NOTIONES UNIVERSAE: A) La¬ 
tinus sermo vulgaris et lingua lati¬ 
na B) Sermo latinus gentiumque or¬ 
bis dominatio G) Linguae latinae 
“aetates” D) Sermonis latini vulga¬ 
ris fontes E) Ab unitate inde latina 
usque ad romanicam diversitatem 
(25-60). Pars altera: DE SONIS: A) 
De litteris vocalibus B) De litteris 
consonantibus (61-126). Tertia pars: 
DE VOCIBUS: A) Notiones univer¬ 
sae B) Elementa psychica C) Ele¬ 
menta socialia D) Elementa ethnica 
E) Fictio nominis seu onomatopoeia 
vocesque significanter expressae F) 
Derivatio G) Compositio H) Crea¬ 
tio vocum ope praeverbiorum I) 
Sensus mutationes (127-164). Quarta 
pars: DE FORMIS EARUMQUE 
MUNERIBUS: A) Notiones univer¬ 
sae B) Nomen C) Verbum (165-234). 
Quinta pars: DE ORATIONE: A) 
De oratione simplici B) De oratio¬ 
ne composita C) De constructioni¬ 
bus absolutis (235-266). 

Pars, quam litterariam vocare li¬ 
cet, ex anthologia textuum constat 
latinorum qui locutionibus vulgari¬ 
bus abundant. Quae anthologia par¬ 
tis theoreticae praestantissimum vi¬ 
detur complementum atque quo¬ 
dam modo campus seu locus ubi re¬ 
gulae superiores observationesque 
linguisticae ac grammaticae com¬ 
probantur. Textus maximi videntur 
pretii atque momenti: I. INSCRIP¬ 
TIONES: A) Inscriptiones in parie¬ 
tibus defixae B) Tabellae defixio- 
num C) Inscriptiones funerales. II. 
PAPYRI ET OSTRACA. III. PE¬ 
TRONII SATIRICON: Cena Tri- 
malchionis. IV. VETUS LATINA 
ET VULGATA. V. MULOMEDI¬ 
CINAE CHIRONIS ET P. VEGE- 

TII RENATI. VI. ITINERARIUM 
(peregrinatio) EGERIAE. VII. GRE- 
GORII T1URONENSIS HISTORIA 
ER ANGORUM, VIII. LEX SALI- 
CA. IX. APPENDIX PROBI. X. 
GLOSSAE AEMILIANENSES (269- 
208). 

Unusquisque textus latini sermo¬ 
nis \ ulgaris per utili commentario 
illustratur, quo manu quasi conduc¬ 
ti alumni facilius in eis legendis 
edoceantur (300-329). In extremo 
opere verborum invenitur index, 
quae ad sermonem latinum, linguas 
romanicas, graecam, osco-umbram, 
linguas germanicas, aliasque spec¬ 
tant. Index auctorum recentium qui 
in opere memorantur. Index uni¬ 
versus. 

Pulcherrimum sane volumen in 
aedibus “GREDOS” in lucem edi¬ 
tum magno erit adjumento tum lin¬ 
guae latinae tum linguarum roma- 
nicarum cultoribus qui hispanico 
loquuntur sermone. 

Bergehon, M. — Psicologia de la 

p rimer a infanda. Edit. Luis Mi- 

racle, Barcelona, 1966. 

Bibliotheca “PAIDEIA” hunc fi¬ 
nem tamquam praecipuum sibi pro¬ 
posuit: quam altissimam praebere 
cognitionem illarum quaestionum 
quibus saepe pueri afficiuntur. 
Quam ad rem assequendam ten¬ 
dunt scripta monographica in lucem 
edita, Doctore G. Ileuyer et P. 
Joulia auctoribus, peritissimis rei 
paedagogicae viris adjuvantibus. 

Unoquoque collectionis volumi¬ 
ne peculiaris res tractatur, quae 
propter maximum ejus momentum 
ex aliis eligitur, exponitur atque 
disputatur a medici, psychiatris, 


paediatris, paedagogisque recentis- 
sunis rationibus scienlificis illus¬ 
trata. 

Opere, quod praebemus lectori¬ 
bus, prima infantia investigatur. Li¬ 
ber in quattuor dispertitur partes, 
quarum prima haec continet: GE¬ 
NER ALID AD ES. I. La psicologia 
dei niho. Caracteres especificos de 
la psicologia genetica. Evolucion de 
las ideas. Tendencias actuales (11- 
20). II. Estudio dei nino. Su desa- 
rrollo fisico. Medio ambiente y he- 
rencia (21-23). III. Elaboracion dei 
sistema nervioso. La organogenesis. 
Crecimiento y desarrollo (34-52). 
Altera pars : LAS MANIFESTA- 
CIONES PSIQUICAS DE LA PRI- 
MERA INFANCIA. I. Periodo pre- 
natal. Evolucion biopsiquica dei fe¬ 
to. EI nino prematuro (53-61). II. 
El nacimiento. EI priiner ano dei 
nino (62-226). III. El nino de uno a 
tres anos (127-180). Tertia pars: 
CONCEPCIONES Y PERSPECTI¬ 
VAS DE CONJUNTO. I. Jean Pia- 
get y la psicologia de la primera 
infancia (181-207). II. Psicoanalisis 
y primera infancia (208-256). III. 
Arnold Gesell y el comportamiento 
dei lactante (257-269). IV. La psi- 
cobiologia de Henri Wallon (269- 
302). Quarta pars : APLICACIONES 
PRACTICAS MEDICAS Y PEDA- 
GOGICAS. I. Aspectos medico-psi- 
cologicos. Iligiene mental. Hacia 
una psico-pedagogia de la primera 
infancia (303-325). 

Opus maximae utilitatis momen- 
lique et paedagogis et parentibus, 
qui quam opportunissime interpre¬ 
tari debent omnes perturbationes 
quae filiis vel pueris sibi concredi¬ 
tis accidere possunt, ut quam pri¬ 
mum eis medeantur earumque cau¬ 
sas a medio plane tollant. 

M. Mouna, C. M. F. 

Saxchez Barbi do, A. — I.os poe- 
inas de Antonio Machado. Edit. 
EUM EN, Barcelona, 1967. Pag. 
437. 

En opus peritissiini poeseos ma- 
chadianae investigatoris, cui index 
"EOS PO EIMA SDK ANTONIO 
MACHADO". Auctor, ut ipsius ver¬ 
bis in prooemio fidem faciamus, sibi 
in primis proposuit penitissimum 
A. Machado poematum sensum in- 
qui rere, perscrutans simul et expe¬ 
rientiam seu rem unde poema ori¬ 
tur et animi commotionem et tor- 
mam seu verba quibus poema ap¬ 
paret. 

Cum poema agredior —ut ipsis 
auctoris verbis utar— hoc primum 
revelare scmper contendi, id est, 
quid re vera poema contineat vei 
conti nere videatur; deinde sensa 
seu animi commotionem a simplici 
cogitatione plane discernendam; 
denique formam seu discendi genus 
quo exprimitur poema. Maxime in¬ 
terpretis interest totum considerare 
poema, scilicet, rem intimam et 
verba; res intima in poemate sem- 
per inspicienda, sed semper quoque 
per verba quae una apparent. Poe¬ 
matis ita perspectis, apud poetas 
plerumque primo oculorum pelluci¬ 
dos ut A. Machado, haud raro ne¬ 
copinata legentibus saepe occur¬ 
runt. 

Rai-tnkr, K. — llomiliario Bihlico. 
Version castellana de D. Ruiz 
Btteno. Edit, Herder, Barcelona, 
<1967. Pag. 216. 125 ptas. 

Caroli Rahner opera omnium ani¬ 
mos oculosque ad se convertunt. Li¬ 


ber (piem recensemus non certe vi¬ 
detur respondere argumentis rebus¬ 
que (piae ab egregio theologo ger¬ 
mano plerumque tractari solent. 
Eiber nihilominus parvi laciendus. 

Volumen quod lectoribus nunc 
praebemus homiliarum seriem con¬ 
tinet; quae habitae sunt non eo in 
primis consilio ut in lucem ederen¬ 
tur; servant ergo omnem verbi sim¬ 
plicitatem vivacitatemque quibus 
sacer orator audientes allocutus est. 
Ilis enim homiKis Pater Rahnei 
christificlcles manu quasi ducit ad 
quo ;dam dilficiles textus sacros, ut 
ii propriarum miseriarum momen¬ 
tum agnoscant neque retro ignavi 
cedant in iis quae Verbum Dei ab 
eis expostulet. Hoc biblicum homi¬ 
liarum sertum magno erit adjumen¬ 
to praesertim sacerdotibus qui ho¬ 
diernis hominibus Verbum Dei prae¬ 
dicare tenentur. 

Gaspardtto, G. — I.a peste Lticre- 
ziano in ateuni storici . (Sallustio, 
Livio, Paolo Diacono), pp. 361- 


Estratto dalle Mimorie della Ac¬ 
cadenda Patavina di SS. EL. A A. 
Classe di Scienze Morali, Lettere ed 
Art. Vol. I.XX T X (1966-67). Socieia 
Cooperativa Tipografica. Padova. 
1967. 

Gasparotio, (7 — Isidoro e l.u- 
crezio. Ea poste - IV le lonli dei 
Gapiioli ‘ w De Pestilentia” dei 
‘•De Rerum Natura" (XXXIX) e 
“IX* acutis morbis" delle “Origi¬ 
nes". (IV, 6. 17-19), pp. 101-130. 

M. Moi.ina, C. M. F. 


— Caesaraugustae in Hispania 


Ex officina typographica “EL XOTICIERO” 



LIBRI QUI INSCRIBUNTUR “TEXTOS PALAESTRA” 
venales prostant apud officinam librariam EDITORIAL CLARET 


LAURIA, 5 BARCELONA (10) 


Jimfjmkz, Grammatica Latina. ptis. 60 

” Repetilorium . ” 60 

” De Orthographia latina (altera editio) . ” 20 

” Index Orthographicus. ” 5 

Pl.anque-Pi.anas, Gramatica Griega (altera editio) ... ” 90 

“Textus” annotationirus praediti 

JimI^nez, Historiae Sacrae compendium (5 edit.) . piis. 10 

” Epitome Historiae Graecae (6 edit.) . ” 12 

* Ramos, Corneli Nepotis Vitae . ” 10 

c Mir, Ciceronis epistulae selectae (2 edit.) . ” 12 

° Jimenez, Ciceronis pro Archia poeta (2 edit.) . ” 10 

” Ciceronis in Catilinam (2 edit.) . ” 10 

” Caesaris , De bello civili . ” 10 

Ramos, Ciceronis pro Q. Ligario oratio . ” 10 

Martija, Vergili Aeneidos (lib. II, 2 edit.) . ” 12 

Martija, Prudenti Carmina selecta (2 edit.) . ” 10 

Sarmiento, Martialis Epigrammata . ” 8 

° ZutjOAGa, Horati Carmina Selecta . ” 12 

Ruiz, Homeri Odyssea (lib. I) . ” 11 

Ramos, Xenophontis Anabasis . ” 12 


Stellula distincti, etiam sino annotationibus prostant venales, ptis. 6 

Fundacio Bernat Metge 

SCRIPTORUM CLASSICORUM BIBLIOTHECA CATALAUNICA 

\ r eterum Graecorum et Romanorum textuum editiones brevi apparatu 
critico instructae, necnon praefationibus notisque translationem cata- 
launicam ex adverso adjectam illustrantibus. Volumina nuper emissa: 

165 Suetoni - Vides deis dotze cesars (vol. II) 

166 Tacit - Annals (vol. III). Llibres V - VI, XI 

167 Polibi - Historia (vol. II). Llibres XI-XII. 

168 Xenofont - L’expedicio deis deu mil (vol. I). 

Llibres I - III. 

Subnotationes mittantur ad: 

EDITORIAL ALPHA, S. A. 

Via Layetana. 30 - BARCELONA 














